Оқтўба фожиасидаги ёнғин сабаби бўйича расмий маълумот берилди » Ўзбекистон янгиликлари – Zamin.uz\n«Россияга кетаётган автобус техник жиҳатдан носоз бўлган. Бу ҳақда Қозоғистон ички ишлар вазири Калмуханбет Қосимов депутатларнинг ҳалокат айбдорларини жазолаш ҳақидаги сўровига жавобан айтиб ўтган», — дея унинг сўзларидан иқтибос келтирмоқда Xabar.uz нашри.\n«Тергов натижаларига кўра шу нарса маълум бўлдики, автоулов техник носозлик оқибатида Чимкент-Самара автомобиль йўлининг 1068-километрида ҳаракатини тўхтатган. Бу ҳақда фавқулодда вазиятлар хизматига хабар бериш, йўловчилар хавфсизлигини таъминлаш чораларини кўриш ўрнига автобус ҳайдовчилари автобус салонини кавшарлаш лампаси ёрдамида иситмоқчи бўладилар. Бензиндан фойдаланишда эҳтиётсизликка йўл қўйилиши оқибатида ёнғин келиб чиққан», — дея маълум қилган Калмуханбет Қосимов.\nВазирликнинг тергов департаменти Оқтўба вилоятида фожиали тарзда ҳалок бўлган 52 нафар ўзбекистонликнинг ўлими юзасидан Қозоғистон Жиноят кодексининг 345 ва 348-моддалари бўйича тергов-суриштирув ишларини олиб бормоқда. Автобусни техник носоз бўлишига қарамай нима сабабдан ва қандай асосларда йўлга олиб чиққанларини аниқлаш мақсадида ҳайдовчилар Мақсад Пернебеков, Нуржан Қирғизбоев ва Барат Танатовларга нисбатан жиноят иши қўзғатилган.\nШу йилнинг 18 январь куни юз берган ушбу фожиа оқибатида Ўзбекистоннинг 52 нафар фуқароси тириклайин ёниб кетган эди. Фалокатдан 5 киши (автобуснинг уч ҳайдовчиси ва икки йўловчи) омон қолган эди. Тирик қолганларнинг гувоҳлик беришича, ҳалок бўлган йўловчилар автобуснинг иккинчи қаватида бўлишган, биринчи қават эса юклар билан тўлган бўлган. Ёнғин натижасида автобус салони қора тутунга тўлган ва одамлар эшикни топа олишмаган. Эшикни топиб очганларидан кейин ичкарига кислород кириши натижасида автобус салони аланга ичида қолган.\nМаълум бўлишича, уловнинг эгаси Қозоғистон фуқароси бўлган ва автобус йўловчи ташиш учун лицензияга эга бўлмаган, 1989 йили ишлаб чиқарилган ва охирги марта 2015 йилда техник кўрикдан ўтган.\nЎзбекистонлик меҳнат муҳожирлари орасида автобус Россияга бориш учун энг кенг тарқалган транспорт ҳисобланади. Чунки у бошқа транспортларга нисбатан анча арзонга тушади.\nЭслатиб ўтиш керак, 2018 йилнинг 18 январь куни Қозоғистоннинг Оқтўба вилояти Ирғиз туманида автобусда ёнғин содир бўлиши оқибатида 52 киши ҳалок бўлгани ва 5 киши жабрлангани ҳақида хабар берган эдик. Бугунга келиб ҳалок бўлганлардан 49 нафарининг шахси аниқланди. Уларнинг асосий қисми Наманган вилоятидан экани, шунингдек, марҳумлар орасида Андижон, Фарғона, Тошкент вилоятлари ва Тошкент шаҳрида яшаганлар ҳам борлиги маълум қилинди.\n07:02 Қозоғистонда содир бўлган ЙТҲда 9 нафар ўзбекистонлик ҳалок бўлди


23 февраль, 2021, 12:30\nБобир Шацкихнинг изидан бориши керак...\nэнг қиммат футболчи бўлиб турган Микола Кухаревичнинг нархи 500 минг евро эди.\n“Рух” спорт директори Владимир Лапицкий Бобир Абдухолиқов трансфери бўйича қўшимча маълумотларни эълон қилди.\nЎз навбатида, Максим Шацких фаолияти давомида олти карра Украина чемпиони, икки марта чемпионат тўпурари бўлган. Украинада тўпурар легионерлар Максим Шацких клубига киритилади. Бобирнинг ҳам ўз ҳамюрти номидаги клубга тезроқ аъзо бўлишини тилаб қоламиз.\nБобур сенга омад факат аник зарба ва гол тилаб коламиз Хархил палакатдан оллохни узи асрасин Сени янги жамонгда Насафни обрусини тушурма факат олга ОМАДОМАДОМАД ГОЛГОЛГОЛ


Марказий ва Ғарбий Европада тўҳтамасдан давом этаëтган ëғингарчилик кучли сув тошқиналрига олиб келди.\n17 январ 2021, Тошкент вақти: 15:35\nавгуст 12, 2002\nҚуйи Австрияда расмийлар жон сақлаб уйларининг томларига чиқиб олган одамларни вертолетларда эвакуация қилишди. Дамбалар ва дарëлар соҳилларини мустаҳкамлаш ишларини олиб бораëтган қутқариш гуруҳларига ëрдам бериш учун тўрт минг ҳарбий хизматчи ажратилган. Автомобиль йўллари сув ва лой билан қопланган¸ кўприкларни сув босган. Расмийлар юзага келган вазиятни фожиавий¸ деб баҳолашмоқда.\nГерманияда йирик дарëларнинг соҳиллардан чиқиши таҳлиакси бор. Мамлакат шарқидаги Лейпциг ва Дрезден шаҳарларидаги вазият таҳликалигича қолмоқда. Бавария жанубида йирик районлар сув остида қолган.\nИталия расмийларининг таъкидлашларича¸ мамлакат сув тошқинларидан кўрган зарар ҳажми уч ярим миллиард еврога етган. Таббий офат сабзавот ва мевалар ҳосилини йўқ қилди. Уйлар ва йўлларга катта зарар етган.\nЧехия расмийлари мамлакат қишлоқ ҳўжалигига ктта зарар етказган офат оқибалтларининг одини олиш учун соҳиларни мустаҳкамлаш ишларига катта маблағ ажратишни режалаштиришмоқда.


ТОШКЕНТДА СПОРТ ТИББИЁТИНИНГ ДОЛЗАРБ МУАММОЛАРИГА БАҒИШЛАНГАН ХАЛҚАРО АНЖУМАН БОШЛАНДИ\nПойтахтимизда «Спорт тиббиётининг долзарб муаммо ва ривожланиш истиқболлари» мавзусидаги халқаро илмий-амалий конференция ўз ишини бошлади. У Республика спорт тиббиёти илмий-амалий маркази ташаббуси билан, Миллий Олимпия қўмитаси кўмагида ташкил этилди.\nАнжуманда соҳага дахлдор вазирлик, қўмита ва бошқа ташкилотлардан вакиллар, Япония, Россия, Туркия, Қозоғистон каби давлатлардан мутахассислар иштирок этмоқда.\nТадбирда маҳаллий ва хорижлик мутахассислар спорт тиббиётининг долзарб вазифаларига оид маърузалар билан иштирок этяпти. Уларнинг ичида Россиядан ташриф буюрган таниқли академик, МДҲ ва Болтиқбўйи давлатлари спорт тиббиёти врачлари ассоциацияси президенти Борис Поляев, япониялик олим, 2020 йилги Токио Олимпия ва Паралимпия ўйинлари ташкилий ҳайъат аъзоси Ишида Хироюки кабилар бор.\nКонференция давомида мастер-класслар ўтказиш ҳам режалаштирилган.


Сурхондарё вилоятида кучли қум бўрони юз берди (ВИДЕО)\n22 ноябр 2019, Тошкент вақти: 02:59\n2018 йилнинг майида ҳам Ўзбекистонда қум ва туз бўрони кузатилган эди.\nТермиз метеостанцияси 18 март куни Сурхондарё вилоятида кучли қум бўрони юз берганини қайд этди.\nФавқулодда вазиятлар вазирлигининг Гидрометеология хизмати бўрон кундузги соат учга яқин бошланганини билдирди.\nГидрометеология хизматининг маълум қилишича, қум бўрони маҳаллий аҳамиятга молик бўлган. Шамолнинг тезлиги секундига 18-метрни ташкил қилди.\n“Бу маҳаллий қум бўронларини юзага келтириши мумкин бўлган шиддатли шамол ҳисобланади", дейилади хабарда.\nDaryo.uz қум бўрони Қашқадарё, Самарқанд ва Бухоро вилоятларида ҳам кузатилгани тўғрисида хабар берди.\nОзодлик радиоси ўтган йилнинг 26-27 май кунлари Хоразм, Навоий ва Бухоро вилоятларида ҳамда Қорақалпоғистон Республикасида ёмғир аралаш туз бўрони юз бергани ҳақида хабар қилганди.\nЎшанда шамол тезлиги 25−27 м/с га етган эди. Узоқ давом этган қуруқ об-ҳаводан сўнг кучли шамол кўп миқдордаги чанг ва Орол денгизининг қуриган тубидан тузларни ҳавога кўтарган эди.


Норвегиялик журналист Чеченистон билан чегарада қилинган ҳужум тафсилотларини айтиб берди\n12:06 / 10.03.2016\nНорвегиянинг Ny Tid нашри мухбири Эйстейн Виндстад Чеченистон билан чегара яқинида Ингушетияда номаълум шахслар журналистлар ва ҳуқуқ ҳимоячилари микроавтобусига ҳужум қилгандан кейин интервью берди. Босқинчилар одамларни дўппослаб, сўнгра уларнинг автомобилини ёқиб юборган.\n"Бу жуда даҳшатли бўлди, мен ўламан деб ўйлагандим. Мен ўша пайтда рафиқам билан охирги марта хайрлашиш керак деб ўйлагандим", деб айтди Виндстад Aftenposten газетасига берган интервьюсида.\nЖурналист босқинчилар уни машинадан олиб чиқишга уриниб, уни калтак ва ўткир нарсалар билан калтаклашганини айтди.\n"Биз Чеченистон чегарасига яқинлашганимизда бизнинг машинани учта машина қувлаб ўтди ва йўл четига сиқди. Машинадан узун калтаклари бўлган эркаклар сақраб тушиб, машинамиз ойналарини синдириб, ҳаммани ташқарига тортиб чиқаришни бошлашди", деб қўшимча қилди Винстад.\nНиқоб кийиб олган босқинчилар журналистларнинг телефонларини тортиб олган. Журналистнинг айтишича, бу олдиндан режалаштирилган ҳужум бўлган.\nВинстад айни пайтда бошқа жабрланганлар билан шифохонада эканини айтган. У ОАВда воқеанинг ёритилиши журналистларнинг шахсий хавфсизлигига ёрдам беришига ишончи комиллигини айтди. Винстад аэропортга йўлда яна ҳужумга учрашдан қўрқаётганлигини қўшимча қилди.\n"Бу ерда жазоланмаслик ҳукм суради. Мен бу ердаги одамларга бу ерда яшаш қанчалик қўрқинчли эканини ўйлаяпман", деб ўз сўзини якунлади Винстад.\nИнгушетиядан Грознийга йўлда – "Кавказ" федерал трассасида Қийноқларнинг олдини олиш қўмитасининг мобиль гуруҳига ҳужум қилинган. Гуруҳ кетаётган микроавтобусда қўмита ходимлари, ҳайдовчилар ва "Медиазона", The New Times журнали мухбирлари ҳамда швециялик ва норвегиялик журналистлар бўлган.


Урганчдаги мудҳиш ҳодисани ўрганиш учун ҳукумат комиссияси тузилди\nУрганчдаги “Ёшлар кўли” дам олиш масканида рўй берган мудҳиш ҳодисани ўрганиш учун ҳукумат комиссияси тузилди.\nЎзбекистон Президенти Ислом Каримов буйруғига биноан тузилган комиссия ҳақида мамлакат Фавқулодда вазиятлар вазирлиги маълум қилди.\nЭслатамиз, 8 август куни Урганч марказидаги “Ёшлар кўли” дам олиш масканида ўтган концерт пайтида кўприк панжарасининг синиб кетиши натижасида ўнлаб одам сувга чўкиб ўлган эди.\nФавқулодда вазиятлар вазирлиги ҳодисада "қурбонлар бор"лигини тасдиқлади, аммо аниқ рақамлар келтирмади.\nВазирликнинг ўз исмини ошкор этишни истамаган манба Озодлик билан суҳбатда камида 15 нафар одам ҳалок бўлгани ва яна камида 17 нафар одам касалхонага ётқизилганини айтди.\nҲукумат комиссияси аъзолари воқеа жойига етиб боргани ва туман мутасаддилари билан бирга сабабларни ўрганаётгани айтилмоқда.


»Вазни ортиқча ходим қандай қилиб жиноятчини тутади»? – Kar24.uz\n»Вазни ортиқча ходим қандай қилиб жиноятчини тутади»?\nМудофаа ва ички ишлар тизимидаги ортиқча вазнга эга ходимларга буни ўнглаш учун муддат берилади. Бу ҳақда Шавкат Мирзиёев Наманганда бўлиб ўтган фаоллар йиғилишида маълум қилди, дея хабар бермоқда «Дарё» мухбири.\n«Бизга ортиқча вазнга эга зобит, ички ишлар ходими керак эмас. Бу ҳолатда қандай қилиб жиноятчини тутади? Спорт билан шуғуллансин. Бу менга эмас, ўзларига фойда. Муддат берамиз — уч ойми, олти ойми, шу вақт ичида ўзини ўнглаб, меъёрдаги вазнга тушсин», — деб айтган Президент.\nПрезидент жисмоний тарбия ва спортга эътибор нафақат ушбу тизимларда, балки барча даражада кучайтирилиши, соғлом миллатга айланиш, салбий иллатлар, хусусан, ичкиликбозликка қарши мунтазам курашиш лозимлигини таъкидлаган.\nШунингдек, Шавкат Мирзиёев ҳарбий ҳизматчилар ҳали ҳам «совет давридан қолган» кийимларда юргани, яқин орада бу борада ҳам ўзгариш бўлишини билдирди.\nАввалроқ Намангандаги фаоллар йиғилиши давомида Президент Шавкат Мирзиёев Наманган шаҳрида Алишер Усмонов номидаги бизнес марказ қурилишини маълум қилгани ҳақида хабар берилган эди.\nPrevious Яхши инсонларнинг хайрли ишлари\nNext Петербургда ёнаётган квартирани деразасидан сакраб 3 та инсон ҳалок бўлишди


Аёл оргазм ҳақида - Ayol Orgazm xis qilishi(Ayollarni Jinsiy aloqada qondirish) | Vimo.uz - Поделись свой творчеством..\nЭркаклар учун жинсий алоқа худди инсонга овқатланиш каби зарур. Инсон қорни очганда овқат еб олиши шарт бўлгандек, эркаклар жинсий алоқага бўлган эҳтиёжини ҳам қондириши шарт. Албатта ҳаёт давомида ма..\n06-April-2019 · 2,149 Просмотры 0 0\n1. Аёл билан эркак оргазмида фарқ борми?\n2. Аёл жинсий алоқадан қачон қониқади?\nАёллар оргазмининг физиологик ва психологик томонлари бор. Физиологик оргазмда аёл жисмонан лаззатланади. Лекин алоқадан қониқиши учун бу етарли эмас. Аёлларга жинсий алоқада психологик лаззатланиш ҳам бўлиши керак. Бунда аёл эркак билан бирга эканлигидан, уни севиб севилганидан ва алоқа давомидаги меҳрдан қониқади.\nШунинг учун алоқа давомида аёл учун эркалаш ва эркаланиш жуда муҳим. Чунки жисмоний оргазмга эришиш учун кўплаб усуллар мавжуд, лекин психологик лаззатланишни фақат эркакнинг алоқа давомидаги аёлига бўлган муносабати бера олади. Эркакларда ундай эмас. Уларда алоқа натижаси оргазм бўлса, ҳам жисмоний ҳам психологик қониқиш вужудга келади.\n3. Психологик лаззатланиш учун аёлга нима керак?\n4. Аёл учун жинсий алоқа давомида нима муҳим?\n5. Агар аёл жинсий алоқага совуққон бўлса?\n6. Аёл учун жинсий алоқа давомида неча бор лаззатланиш керак?\n7. Аёл жисмоний қониқишни ҳис қилиши кимга боғлиқ?\n8. Аёл оргазм ҳақида алдай оладими?\n10. Аёл учун оргазм муҳимми?\nЭркакчалик эмас. Эркаклар учун жинсий алоқа худди инсонга овқатланиш каби зарур. Инсон қорни очганда овқат еб олиши шарт бўлгандек, эркаклар жинсий алоқага бўлган эҳтиёжини ҳам қондириши шарт. Албатта ҳаёт давомида маълум бир сабаблар (сафар, касаллик, айрилиқ ва ҳоказо)га кўра жинсий алоқадан вақтинча воз кечиш талаб этилади, бунда эркак сабрли бўла олади. Аёлларда эса, алоқага умумий кучли жисмоний эҳтиёж мавжуд эмас. Табиатан улар ҳомиладор бўлиш учун жинсий алоқага киришишлиги кўзда тутилган. Лекин эволюция натижасида аёллар ҳам алоқадан лаззатлана олишни бошладилар. Ундан ташқари , аёл жинсий алоқадан психологик қониқишни ҳам кутади. Яъни эркак уни қанчалик кучли хоҳлаганини ҳис қилиб, эркак томонидан севилганидан, эркаланганидан у лаззатланади ва ўзидан қониқа олади. Бунга қўшимча равишда жисмоний лаззатланиш, яъни оргазм ҳам жой олса жинсий алоқанинг сифати аёл учун жуда юқори бўлади. Лекин аёл жинсий алоқа давомида эри уни жисмонан соғинмаганини ёки эҳтироссиз эркалаганини сезиб борса, у ҳолда нечта оргазм бўлмасин аёл алоқадан қониқмайди. Ва аксинча, эркак эҳтиросли бўлиб кунда аёлини жинсий алоқага ундаб фақат ўз эҳтиёжини қондиришни кўзлаб туриб, тезда қониқиб алоқани якунласа, у ҳолда аёл эркакнинг эҳтиросли бўлганига қарамай жисмонан қониқмай қолиши мумкин.\nШунинг учун “аёлга оргазм муҳимми?“, деган саволга жавоб бериш қийин. Баъзида оргазм муҳим бўлиб, баъзида аёл алоқадан фақат психологик лаззатланишни кутади. Аёл учун ёнидаги эркак аёлига қачон нима кераклигини била олиши энг муҳим.\nКИЧКИНА ИЛТИМОС. Ҳурматли фойдаланувчи ва меҳмони, Сизга яна қандай мавзулар ҳақида ёзишимиз керакли ҳақида каментрия (пастда “шарҳ“ ) ларда ёзиб қолдирсангиз, биз шу мавзулар ҳақида изланар эдик. Бизни кузатиб бораётганингиз учун рахмат.\n7,635 Просмотры - Люди и блоги\n4,222 Просмотры - Люди и блоги\n2,734 Просмотры - Люди и блоги\n2,610 Просмотры - Люди и блоги\n1,667 Просмотры - Люди и блоги\n1,560 Просмотры - Люди и блоги\n6-санада таваллуд топганлар | 6-sanada tavallud topganlar\n1,317 Просмотры - Люди и блоги\n44,711 Просмотры / Юмор\n36,019 Просмотры / Юмор\n29,708 Просмотры / Юмор\n29,006 Просмотры / Юмор\n27,165 Просмотры / Фильм и анимация\n18,856 Просмотры / Фильм и анимация\n17,930 Просмотры / Юмор


«ЛХР» раҳбари тан олинмаган давлатлар иттифоқини ташкил этмоқчи\n18:46 / 18.05.2017\n«Луганск халқ республикаси» раҳбари Игорь Плотницкий Тан олинмаган давлатлар иттифоқини ташкил этиш ҳақида таклиф киритди. Унинг фикрича, бу шундай ҳудудий тузилмаларнинг иқтисодий ва сиёсий муаммоларини ҳал қилишда ёрдам беради, деб хабар бермоқда «Новороссия» агентлиги.\n«Балки, ўзимизнинг – Тан олинмаган давлатлар иттифоқини яратиш ҳақида ўйлаб кўриш лозимдир? Сабаби биз биттасида яшамоқдамиз – ҳа, бизга жуда қийин, лекин бизни тан олишмаса, бир-биримизни тан олишимиз, бирлашишимиз ва ўзимизнинг сиёсий, иқтисодий масалаларимизни ҳал этишимиз керак эмасми?», - деган Плотницкий.\nУнинг қўшимча қилишича, «Бизнинг халқлар бизга бунинг учун ҳуқуқ берди. Нима учун ундан фойдаланмаслигимиз керак?». Плотницкийнинг сўзларига кўра, «ЛХР», «ДХР», Абхазия ва Жанубий Осетия каби тан олинмаган давлатларда кишилар яшашмоқда, ишлашмоқда ва бахтли ҳаёт кечиришга интилишмоқда. «Бизни тан олишни исташмаса, ҳаёт бу билан якун топмайди. Келинг, битта оддий принципни қиламиз – саъй-ҳаракатларни бирлаштирамиз», - дея хулоса қилган «ЛХР» раҳбари.\nЛХР Игорь Плотницкий


Ижара шартномасидан даромад солиғини КИМ ТЎЛАШИ КЕРАК? — Soliq plus / Налоги плюс\nИжара шартномасидан даромад солиғини КИМ ТЎЛАШИ КЕРАК?\n27 декабря, 2019 SOLIQ PLUS МУТАХАССИС МИНБАРИ\n– Биз аҳолига транспорт хизматини кўрсатиб келмоқдамиз, яъни таксопарк ташкил этганмиз. Аҳоли ташиш мақсадида корхонамиз балансида енгил автомобиллар сони етишмаслиги сабабли жисмоний шахсларга тегишли бўлган енгил автомобиллардан ижара шартномаси асосида фаолиятимизда фойдаланиб келмоқдамиз.\nИжара шартномасидан ҳисобланадиган даромад солиғини жисмоний шахснинг ўзи мустақил равишда тўлаб бериши керакми ёки корхона тўлайдими? Давлат солиқ инспекцияси ушбу даромад солиғини бизнинг корхона томонидан тўлаб берилишини талаб қилмоқда. Ушбу талаб тўғрими? Ижара шартномасида тегишли банд билан ушбу солиқларни тўлашни жисмоний шахснинг зиммасига юклаш қанчалик тўғри?\nФахриддин Файзуллаев, Самарқанд вилояти.\nБу саволга тўлиқроқ жавоб олиш мақсадида мутахассисга мурожаат қилдик.\nОйбек АЗИМБОЕВ, ДСҚ Юридик шахсларга хизмат кўрсатиш бошқармаси давлат солиқ бош инспектори:\n– Ушбу саволга батафсил жавоб беришдан аввал, келинг “тўлов манбаи” ва “солиқ агенти” тушунчаларига қисқача тўхталиб ўтсак. Ўзбекистон Республикаси Солиқ кодексининг 13 ва 22-моддаларида ушбу тушунчалар ёритиб берилган.\nТўлов манбаи – бу солиқ тўловчига тўловларни амалга оширувчи юридик шахс.\nСолиқ агентлари деганда эса Солиқ кодексига мувофиқ зиммасига солиқлар ва бошқа мажбурий тўловларни ҳисоблаб чиқариш, солиқ тўловчидан ушлаб қолиш ҳамда бюджетга ва давлат мақсадли жамғармаларига ўтказиш мажбурияти юклатилган шахслар тушунилади.\nИжара муносабатлари Ўзбекистон Республикасининг фуқаролик қонун ҳужжатлари билан тартибга солинади. Фуқаролик кодексининг 535-моддасига асосан мулк ижараси шартномаси бўйича ижарага берувчи ижарага олувчига ҳақ эвазига мол-мулкни вақтинча эгалик қилиш ва фойдаланиш ёки фойдаланиш учун топшириш мажбуриятини олади.\nБизнинг вазиятимизда, даромад олаётган томон – ўз мулкини ижарага бераётган жисмоний шахс. Солиқ қонунчилигига асосан солиқ солинадиган даромадга эга бўлган жисмоний шахслар жисмоний шахслардан олинадиган даромад солиғи тўловчи ҳисобланади.\nЭнди жисмоний шахсларнинг солиқ мажбуриятини келтириб чиқарувчи даромадларига нималар киришини айтиб ўтамиз.\nСолиқ кодексининг 171-моддасига асосан жисмоний шахсларнинг жами даромадига қуйидагилар киради:\n1) меҳнатга ҳақ тўлаш тарзидаги даромадлар;\n2) мулкий даромадлар;\n3) моддий наф тарзидаги даромадлар;\n4) бошқа даромадлар.\nБизнинг мавзуимизга тегишли даромад – бу мулкий даромаддир. Солиқ кодексининг 176-моддасида қандай даромадлар мулкий даромадлар таркибига киритилиши кўрсатиб ўтилган. Шу қаторда жисмоний шахсларнинг мол-мулкни ижарага беришдан олинган даромадлари ҳам мулкий даромадлар таркибига киради.\nЭнди эса жисмоний шахсларга мулкий даромадларни тўлаб берадиган солиқ агентлари, яъни юридик шахсларнинг мажбуриятлари тўғрисида тўхталамиз.\nСолиқ кодексининг 184 ва 185-моддалари билан солиқ агентининг мажбуриятлари белгилаб берилган.\nХусусан, агар мулкий даромадларнинг тўлов манбаи юридик шахс бўлса, мазкур даромадлардан жисмоний шахсларнинг даромадларига солинадиган солиқни тўлов манбаида ҳисоблаб чиқариш, ушлаб қолиш ва тўлаш мажбурияти даромадни тўлаб берган юридик шахснинг зиммасига юклатилади. Яъни солиқ агентлари жисмоний шахснинг даромадларидан ҳисобланган жисмоний шахслардан олинадиган даромад солиғи суммасини мазкур даромадлар ҳақиқатда тўланаётганда ушлаб қолишлари шарт.\nАкс ҳолда, мазкур солиқ суммаси ушлаб қолинмаган тақдирда, солиқ агенти ушлаб қолинмаган суммани ҳамда у билан боғлиқ пеняни бюджетга тўлаши шартлиги белгилаб қўйилган.\nКўп ҳолларда юридик шахслар Солиқ кодекси 189-моддасининг иккинчи қисмига чалғимоқдалар, яъни агар мулкий даромадларга тўлов манбаида солиқ солинмаган бўлса, мазкур даромадлар декларация асосида солиқ солинадиган даромад ҳисобланади ҳамда жисмоний шахс томонидан мустақил равишда тўлаб берилади деб хулоса чиқармоқдалар.\nМазкур қисмга шарҳ берилган бўлиб, агар ижарага олувчи жисмоний шахс ҳисобланса, унда тўлов манбаида даромад солиғини ушлаб қолиш мажбурияти бўлмайди. Қолган барча вазиятларда ушбу даромадларга тўлов манбаида солиқ солинади. Шунинг учун, ижара берувчи-жисмоний шахс томонидан олинган мулкий даромадларга декларация асосида солиқ солинади, яъни солиқни мустақил равишда ўзи бюджетга тўлаб беради.\n👉 ТАДБИРКОРЛИК СУБЪЕКТЛАРИНИ ТУГАТИШ БОРАСИДАГИ ЎЗГАРИШЛАР\nФақатгина меҳнатга оид муносабатларда бўлмаган жисмоний шахсга моддий наф тарзида даромад тўловчи солиқ агенти жисмоний шахснинг ёзма аризаси асосида жисмоний шахслардан олинадиган даромад солиғини ушлаб қолмасликка ҳақлидир. Бунда жисмоний шахс моддий наф тарзидаги даромад бўйича жисмоний шахслардан олинадиган даромад солиғини мустақил равишда тўлаб беради.\nМоддий наф тарзидаги даромадларнинг таркиби Солиқ кодексининг 177-моддасида кўрсатилган.\nБироқ шунга қарамасдан томонлар ижара шартномасига тегишли банд киритиб, даромад солиғи тўловини ижарага берувчи жисмоний шахснинг зиммасига юкламоқдалар. Бу шартномаларни юридик жиҳатдан нотўғри расмийлаштирилган шартномалар деб ҳисоблашга етарли асослар мавжуд.\nЖумладан, Фуқаролик кодексининг 2-моддасига кўра, солиқ, молиявий ва бошқа маъмурий муносабатларга нисбатан фуқаролик қонун ҳужжатлари қўлланилмаслиги кўрсатиб ўтилган. Шунингдек, мазкур кодекснинг 116-моддасига асосан қонун ҳужжатларининг талабларига мувофиқ келмайдиган мазмундаги битим ўз-ўзидан ҳақиқий эмас деб топилади.\nДемак, юқоридаги баён қилинганлардан келиб чиқиб хулоса қилиш мукин-ки, Ўзбекистон Республикаси солиқ қонунчилигини белгилаб берувчи асосий ҳужжат ҳисобланадиган Солиқ кодекси билан жисмоний шахслардан олинадиган даромад солиғини тўлов манбаида ҳисоблаб чиқариш, ушлаб қолиш ва уни бюджетга тўлаб бериш жисмоний шахсга даромадни тўлаб бераётган юридик шахснинг зиммасига юклатилмоқда. Ҳаттоки, ушбу меъёрга амал қилмаганлик учун юридик шахсларга жавобгарлик белгиланмоқда.\nСолиқ агентлари йилнинг ҳар ойида, ҳисобот давридан кейинги ойнинг 25-кунидан кечиктирмай, йил якунлари бўйича эса йиллик молия ҳисоботини тақдим этиш муддатида давлат солиқ хизмати органларига Жисмоний шахслардан олинадиган даромад солиғи ва ягона ижтимоий тўлов Ҳисоб-китобини тақдим этиши шарт.\nҲисоб-китобга мулкий даромадлар (бундан дивидендлар ва фоизлар мустасно) ва моддий наф тарзидаги даромадлар, ҳар бир жисмоний шахс бўйича жисмоний шахслардан олинадиган даромад солиғининг тўлов манбаида ушлаб қолинган суммалар тўғрисидаги ахборот илова қилинади.\n👉 ЖАРИМАЛАР ЭМАС, МУДДАТЛАР ЎЗГАРТИРИЛМОҚДА\nСолиқ кодексининг 188-моддасига асосан тўлов манбаида жисмоний шахслардан олинадиган даромад солиғининг ҳисоблаб чиқарилган суммаси бюджетга солиқ агенти томонидан пул маблағларини олиш учун хизмат кўрсатувчи банкка ҳужжатларни тақдим этиш билан бир вақтда, бироқ ҳисоб-китобларни тақдим этиш муддатларидан кечиктирмай тўланиши шарт.\nБунда ижара шартномасида кўрсатилган ижара тўлови ижарага берувчи-жисмоний шахсга тўлаб берилиши ёки берилмаслигидан қатъи назар, жисмоний шахслардан олинадиган даромад солиғи ҳисоб-китобларни тақдим этиш муддатларидан кечиктирмай, яъни кейинги ойнинг 25-санасидан кечиктирмай тўлаб берилиши лозим.\nАкс ҳолда, тўловнинг белгиланган муддатидан кейинги кундан эътиборан муддати ўтказиб юборилган ҳар бир кун учун 0,045 фоиз миқдорида пеня ҳисоблашга сабаб бўлади.\nМаълумот учун: Ўзбекистон Республикаси Президентининг 2018 йил 26 декабрдаги ПҚ-4086- сонли Қарорининг 24-иловасида мол-мулкини ижарага берувчи жисмоний шахслар учун белгиланган ижара тўловининг энг кам ставкалари белгиланган бўлиб, енгил автомобиль (йўловчилар, багаж ташишга мўлжалланган ҳамда ҳайдовчи ўрнини ҳисобламаганда, ўриндиқлари сони 8 тадан кўп бўлмаган автотранспорт воситаси) учун ойлик ижара тўлов ставкасининг энг кам миқдори 480 минг сўмни ташкил этади.\nШу сабабли, энг кам миқдордан кам суммага ижара шартномаси тузилган тақдирда, юридик шахс томонидан жисмоний шахслардан олинадиган даромад солиғи ва ягона ижтимоий тўлов Ҳисоб-китобининг 3-иловаси ҳам тўлдирилиши шарт.\nҚЎҚОН ХОНЛИГИДА САВДО БОЖИ ВА СОЛИҚЛАРИ\nЖИСМОНИЙ ШАХСЛАР ТОМОНИДАН ЮРИДИК ШАХС ТАШКИЛ ЭТМАСДАН АМАЛГА ОШИРИЛАДИГАН ТАДБИРКОРЛИК ШАКЛЛАРИ\nЎЗБЕКИСТОНЛИК ФРИЛАНСЕРЛАР ДУЧ КЕЛИШИ МУМКИН БЎЛГАН МУАММОЛАР


ЙИРТҚИЧЛАР БИЛАН ТИЛЛАШАОЛГАН ОТАБЕК — OLMALIQ HAYOTI\nКуни кеча ОКМК Касаба уюшмаси ташаббуси билан Ўзбекистон Давлат циркида бир-биридан қизиқарли томошалар гувоҳи бўлдик. Энг қизиғи, цирк томошалари якунида бўлди. Манеж атрофи темир тўсиқлар билан ўралганда, томошабинлар билишдики, энди томошалар жиддийроқ ва ҳайратланарли. Барча болалар кўзи саҳна марказида, тўсиқлар оралаб эса йўлбарслар чиқиб келишарди. Бир йигитча 4 та йўлбарс ва битта шер билан ўта ҳаяжонли, биз яқинига боришга қўрқадиган ёввойи ҳайвонлар билан турли томошалар кўрсатди. Ўша вақтда ўғлим, оналар онгли фарзандларига баъзан гап уқтира олишмайди. Она, бу йигит қандай қилиб онгсиз, ёввойи ҳайвонларни қўлга ўргатди экан, дея савол билан юзланди. Кўпчилик учун қизиқ бўлган бу саволга жавоб топиш мақсадида, ёввойи ҳайвонлар билан тиллаша олган Отабек Хусинов билан суҳбатда бўлдик.\n* Циркдаги илк иш фаолиятингиз…\n— Ўзбекистон Давлат циркида 2009 йилдан буён ишлаб келаман. Бу ердаги ишимни от ва бошқа ҳайвонларга қарашдан бошлаганман. Амакиларим сабаб бўлиб, Хоразмдан келиб илк марта циркда ўз иш фаолиятимни бошлаганман.\n* Неча ёшдан бошлаб шер ва йўлбарсларни қўлга ўргата бошлагансиз?\n— 19 ёшимдан шерлар билан ишлашни бошлаганман.\n* Илк марта ёввойи ҳайвонлар билан ишлаганингизда ичингиздаги қўрқувни қандай енггансиз?\n— Аввалига қўрқув бўлмаган, лекин энди озгина бор.\n* Агар циркда ишламаганингизда қайси касб эгаси бўлар эдингиз?\n— Жисмоний тарбия фанидан ўқитувчи бўлардим.\n* Ҳаётдаги ва касбингиздаги муваффақиятларингизда ҳисса қўшган устозларингиз\n— Ҳар иккаловида ҳам устозим Азамат Хусиновни алоҳида эътироф этардим.\n* Циркда ишлаган кунингизга қадар неча марта цирк томошаларида қатнашгансиз?\n— Бор йўғи 3 марта томошага тушганман.\n* Қайси мамлакатнинг цирк томошаларини кўргансиз? Умуман бирорта давлатга саёҳат қилганмисиз?\n— Қозоғистон ва Россия давлатларига борганман ва цирк томошаларини кўрганман.\n* Битта ёввойи ҳайвонни дейлик, шер ёки йўлбарсни тайёрлаш учун қанча вақт талаб қилинади?\n— Ҳар хил, ҳайвоннинг ўзига, характерига қараб. Одатда ҳайвонлар 3 ёшда манежга олиб чиқишга ва чиройли кўринишга эга бўлади.\n* Нега айнан энг қўрқинчли бўлган ёввойи ҳайвонлар билан ишлашни танладингиз? Бошқа ҳайвонлар билан ишлаш осонроқ эмасми?\n— Айнан шу ҳайвон менда қизиқиш уйғотган, цирк оламига киришимга ҳам шерларни танлаганим сабаб бўлган.\n* Ушбу ҳайвонларни цирк томошаларига таёрлашда нималарга эътибор берасиз, яъни, уларни назарига тушиш учун нималардан фойдаланасиз?\n— Ҳар ишнинг ўзига яраша нозик жойлари бор, айтиб бўлмайдиган жиҳатлари мавжуд. Ижодкорни ўзига яраша сири. Муҳими, ҳайвонлар билан дўстлашиш, ҳис қилиш керак ва албатта, сабрли бўлиш лозим.\n* Йиртқич ҳайвонларни болалигидан ўзингиз боқиб, катта қиласизми? Улар одатда гўшт билан боқилади, гўшт етказиб бериш муаммо эмасми?\n— Ҳозирда 12 ёшли “Зита”, 13 ёшли “Гита”, 5 ёшли “Шерхон”, 4.5 ёшли “Линда” лақабли йўлбарслар ва 4 ёшли “Барс” лақабли шерлар билан томоша кўрсатиб келмоқдаман. Ҳайвонот боғидан келтирилган бу ҳайвонлардан “Линда” ва “Барс”ни ёшлигидан ўзим катта қилиб келяпман.\nТўғри, улар одатда гўшт билан боқилади ва бу маҳсулотни етказиб беришда ҳеч қандай муаммо йўқ.\nЦирк томошаларининг энг кулминацион чиқишларини йиртқич ҳайвонлар билан биргаликда уддалаб келаётган, камгап Отабек Хусиновдан ҳаммага қизиқ бўлган саволларга жавоб олишга ҳаракат қилдик. Келгусида бу йигитга муваффақиятлар тилаб қоламиз.


Япониялик шериклар иштирокида инвестиция лойиҳасини муддатидан олдин тиклаш масалалари муҳокама қилинди\nТОКИО, 20 август. /«Дунё» АА/. Ўзбекистоннинг Япониядаги элчиси Ғайрат Фозилов «Mitsubishi Heavy Industries Engineering, Ltd.» компанияси катта вице-президенти Хироэтсу Сузуки ва “Mitsubishi Corporation» компаниясининг «ЕРС» лойиҳалари бўйича бош менежери Ясунори Сакамото билан онлайн музокаралар ўтказди, деб хабар бермоқда «Дунё» АА мухбири.\nМузокарада Ўзбекистон Республикаси энергетика вазирининг биринчи ўринбосари, «Ўзкимёсаноат» акциядорлик жамияти раиси Жўрабек Мирзамаҳмудов ҳам иштирок этди.\nТомонлар онлайн учрашувда яқинда «Навоизот»да аммиак ва карбамид ишлаб чиқарадиган заводни қуриш бўйича қўшма лойиҳани амалга ошириш ва ишга тушириш ишларини қайта бошлаш масаласини муҳокама қилди.\nЯпония томонига Ўзбекистонда коронавирус билан боғлиқ вазият сезиларли даражада яхшилангани, шунингдек, республика ҳукумати томонидан инфекциянинг тарқалишига қарши қатъий чоралар кўрилгани тўғрисида хабар берилди.\nХироэтцу Сузуки Ўзбекистон ҳукуматига мамлакатда лойиҳаларни амалга оширишни доимий қўллаб-қувватлаб келаётгани, хусусан, Ўзбекистон томонининг коронавирус пандемияси шароитида Навоий вилоятида завод қуриш лойиҳасини тезроқ бошлаш учун барча зарур шароитни яратишга тайёрлиги учун самимий миннатдорлик билдирди.\nМузокаралар давомида яқин алоқаларни давом эттириш ва хорижий мутахассисларни қурилиш майдончаларига юбориш жараёнини тезлаштириш бўйича келишувга эришилди.\nЎзбекистонда 2020 йилда 7,6 миллион тон...\nДавлат статистика қўмитаси маълумотига кўра, 2020 йилда республикамизда 7,6 млн. тонна дон...\n“Амузанг” ва “Қарши тола” божхона постла...\nМамлакатимиз чегара ўтказиш пунктлари фуқаролар қатнови учун вақтинча ёпилган бўлса-да, та...


"Ютуқли обуна" акциясининг илк ғолиблари тақдирланди - Hudud24.uz\nЯнгиликларМаҳаллий"Ютуқли обуна" акциясининг илк ғолиблари тақдирланди\n«Ютуқли обуна» акциясининг илк ғолиблари тақдирланди\n16:06 / 13-01-2022\nЖамиятимиз ҳаётида демократик принципларни мустаҳкамлашда ОАВ, хусусан, босма нашрларнинг ўрни катта. Матбуот нашрлари аҳолини холис ва ҳаққоний ахборот билан таъминлаш баробарида, воқеа-ҳодисаларни тарихга муҳрлаб қолдириши жиҳатдан ҳам энг ишончли манба ҳисобланади. Бундан ташқари, газета-журналлар айрим ижтимоий тармоқлардан фарқли равишда, одоб-ахлоқ ва адабий тил меъёрларига қатъий амал қилиб, аҳоли орасида чин маънода маърифат тарқатиб келади.\n“Адолат” миллий ҳуқуқий ахборот маркази муассислигида чоп этилаётган “Ўзбекистон Республикаси қонунчилик тўплами”, “Инсон ва қонун” газетаси, “Ҳуқуқ ва бурч” журнали аҳолининг ҳуқуқий маданиятини юксалтиришга қаратилган ҳуқуқий ахборотларни тайёрлаш ва тарқатишда ана шундай нуфузли нашрлар сирасидан ҳисобланади.\nУшбу нашрларда ижтимоий-сиёсий ҳаётдаги, қонунчиликдаги энг муҳим янгиликлар, ҳаётий заруратга айланган ҳуқуқий билимлар, огоҳликка чорловчи таҳлилий, илмий материаллар кенг ёритиб борилади. Мазкур чиқишлар ўз-ўзидан нашрларнинг жамиятда ҳуқуқий онг ва ҳуқуқий маданиятни янада оширишда улкан ҳисса қўшиб келаётганини ҳам белгилайди.\nХабарингиз бор, 2022 йил учун ушбу нашларнинг обуна ишларини фаол ташкил этиш доирасида “Ютуқли обуна” акцияси эълон қилинган эди. Унга кўра, ҳар бир ҳудудда энг кўп обуна ишларини ташкил этган адлия бўлими ва давлат хизматлари марказлари ходимлари қимматбаҳо совғалар ва пул мукофотлари билан тақдирлаш назарда тутилган.\nЖумладан, газетага 50 та, журналга 30 та ҳамда тўпламга 5 тадан кўп обуна ташкил этган ҳудудий адлия бошқармалари, туман ( шаҳар) адлия бўлимларини замонавий телевизор билан мукофотлаш белгиланган.\nАкция доирасида Сирдарё вилоятининг Оқолтин ва Сардоба туманлари юқоридаги нашрларнинг обунасини тарғиб қилиш орқали юқори даражада ташкиллаштириб қимматбаҳо совринларга эга бўлди.\nШу ўринда таъкидлаш ўринлики, жамиятни ҳуқуқий ахборот билан таъминлаш нафақат бир идоранинг, балки барча давлат органларининг муҳим вазифаси ҳисобланади. Энг асосийси, зарур ҳуқуқий ахборотни давлат идоралари хоҳлаган вақтда эмас, фуқаролар хоҳлаган вақтда топиш ва фойдаланиш имкониятининг яратилиши жамият учун жуда муҳимдир. “Адолат” миллий ҳуқуқий ахборот маркази бу борада ўз олдига қўйган мақсадлари, жумладан, ҳуқуқий нашрлар фаолиятини оммалаштириш, ҳуқуқий ахборотни тарқатишнинг янги инновацион усулларини кенг жорий қилиш бўйича мунтазам амалий чоралар кўриб боради.


www.migrant.mobi > авиарейс\nФирибгарларга алданманг! Чиптангизни текшириб кўринг\nАвиачиптанинг ҳақиқийлигини қандай текшириш мумкин? Сўнгги вақтларда авиарейслар учун сохта авиачипталар сотиш ҳолатлари кўпаймоқда. Шу сабабли «Uzbekistan Airways» авиакомпанияси йўловчиларга ҳақиқий авиачиптада қуйидаги маълумотлар кўрсатилиши кераклигини эслатиб ўтди: 250 сони билан бошланган, 13 та рақамдан иборат ноёб авиачипта рақами; авиачипта харид қилинган агентликнинг тўлиқ манзили; авиачиптанинг нархи, агентлик йиғими...\n13/04/2022 Админ Ўзбекистон хабарлари.\nUzbekistan Airways Термиздан Санкт-Петербургга учадиган бўлди\n2022-йил 5-майдан бошлаб Uzbekistan Airways Термиз – Санкт-Петербург – Термиз халқаро йўналишидаги мунтазам авиақатновларни тиклаётганини маълум қилди. Парвозлар пайшанба кунлари амалга оширилади. Термиздан учиш: 08:55 (Тошкент вақти билан) Санкт-Петербургга етиб бориш: 12:20 (Москва вақти билан) Санкт-Петербургдан учиш: 13:50 (Москва вақти билан) Термизга етиб келиш: 21:00 (Тошкент вақти билан) Термиз...\nРоссия 52 та давлат билан ҳаво қатновларини тиклайди\nМишустин 9 апрелдан бошлаб парвозларга қўйилган чекловлар бекор қилинишини эълон қилди. 9 апрель куни Россия Covid-19 тарқалиши сабабли илгари жорий қилинган мунтазам ва чартер рейсларига қўйилган чекловларни бекор қилади, деди бош вазир Михаил Мишустин «Ягона Россия» фракцияси билан учрашувда. Унинг аниқлик киритишича, душанба куни Мишустин авиация саноати ва фуқаролар...\n06/04/2022 Админ Россия хабарлари.\n«Red Wings» Маҳачкала ва Ўзбекистон пойтахти ўртасида мунтазам рейсларни йўлга қўйди\nПарвозлар жорий йилнинг 29 мартидан бошлаб, ҳафтанинг сешанба ва пайшанба кунлари амалга оширилади. Бу ҳақда Махачқала аэропорти матбуот хизмати хабар берди. «29-мартдан «Red Wings» авиакомпанияси Маҳачкаладан Тошкентга мунтазам рейсларни йўлга қўйди. Учишлар сешанба ва пайшанба кунлари Сукҳои Супержет 100 самолётларида амалга оширилади», — дейилади хабарда. Маҳачкаладан жўнаб кетиш (Москва...\n01/04/2022 Админ Россия хабарлари.\nХалқаро парвозлар бекор қилинди. Ўзбекистонликлар учун ягона авиакомпания хизмат кўрсатади\nРоссия Федерациясида фаолият юритувчи барча турдаги авиакомпаниялар дунёнинг барча давлатларига авиапарвозларни тўхтатмоқда. Жумладан, “Аэрофлот” авиакомпанияси 8 мартдан бошлаб барча халқаро рейсларни тўхтатганини эълон қилди. 6 мартдан компания авиакассалари йўловчилар қабул қилишни ҳам тўхтатади. Авиапарвозларнинг тўхтатилиши самолётлар парвозига тўсқинлик қилувчи қўшимча ҳолатлар юзага келиши билан изоҳланди. Бундан ташқари, “Россия” ва...\n05/03/2022 Админ Россия хабарлари.\nS7 барча халқаро рейсларни бекор қилди\nРоссиянинг S7 авиакомпанияси барча халқаро авиапарвозларни бекор қилишини маълум қилди. Компаниянинг Telegram каналида берилган баёнотга кўра, халқаро авиапарвозлар 2022 йил 5 мартидан бошлаб бекор қилади. Ушбу компания хизматларидан фойдаланган сайёҳлар ҳамкор авиакомпаниялар орқали манзилларига етиб олиши мумкин бўлади. Харид қилинган чипталар тақдири нима бўлади? Хабарда таъкидланишича, бекор қилинган халқаро...


Жаҳон насри онлайн антологияси | Страница 111 из 126 | www.ziyouz.uz\nБош саҳифа Жаҳон насри онлайн антологияси (111)\nТўғрисини айтадиган бўлсам, омадсизлик мени ҳар ерда таъқиб этади. Нега шундай эканлигини ўзим ҳам билмайман. Дунёга балки омадсиз юлдузлар остида келгандирман. Хуллас, ҳаётим давомида у менинг доимий ҳамроҳим бўлиб келди. Эсимда, Францияга ишлашга борганимда бир одам билан танишган эдим. Унинг давоми…\nБиласизми, жамоат жойларида одамлар бир-бирларига қўпол, уятсиз сўзлар айтишаётганини кўп эшитиб қоламиз. Айниқса, қўшниларингиз бир-бири билан жанжаллашса… Бунга чидаб бўлмайди.Шуни ҳисобга олиб, бир қишлоқда сўкиш ўрнига эркакларни «М-мо-о!» дейишга ўргатишган экан. Лекин буям иш бермабди. Кечқурунлари эркаклар «мо»лаётганини эшитиб буқалар давоми…\nМен зинапояда туртиниб кетган пайтимда миямга ақлли фикр келиб қолди. Мен уни албатта қутқаришим лозим. Бўлмаса, дўcтларим мени кечиришмайди. Пётр Петрович — бизнинг илмий раҳбаримиз, Филипп — аспирант, Стульц — беш дақиқаси кам фан номзоди…Мен зиналар бўйлаб юмалаб борардим. Ўнг давоми…\nУмар Сайфиддин. Қашлагич (ҳикоя)\nОғил ёнида ўйнаганимизда, пастда, кумуш ранг толнинг тагида кўринмай оқаётган сойнинг маҳзун шилдирашини эшитиб турардик. Уйимиз ички ҳовлининг улкан каштан дарахтлари ортида кўринмай кетарди. Онам Истамбулга кетганлари учун мендан бир ёш кичик укам Ҳасан билан иккимиз Дадаруҳнинг ёнидан кетмас эдик. давоми…\nРукнларУмар Сайфиддин (1884-1920; Туркия)\nСайловбой Жумағулов. Тўқсон тўққизинчи ёнғоқ (ҳажвия)\nДадамиз, «эски бўлса ҳам машина сотиб оламиз», деган қарорга келди. Худди ана шу кундан бошлаб уйимизда пулни тежаш деган маш-маша бошланди.Ҳаммамиз дадамнинг машина сотиб олишига рози эдик. Бироқ, пулни тежаш «тадбири» кўп ўтмай жонимизга тегди. Кийимларимизни қайта-қайта ювиб кия бошладик. давоми…\nРукнларСайловбой Жумағулов (1952; Қорақалпоғистон)\nБаъзи аёлларга ўхшаб валақлашни жиним суймайди-ю, аммо тажриба алмашиш учун бўлса, марҳамат! Хуллас, мен эримнинг салбий одатларини қандай тузатаман? Масалан, муҳим муаммо — ароқ-хўрликни олайлик. Лекин ўйламанг тағин, эри алкаш экан деб. Аммо ичишни ёқтиради. Гоҳида ишдан қўнғироқ қилади: мажлисда давоми…\nКўз олдимга инсонларни келтирдим. “Миясиз” яшаётганлар кўп эди, бироқ барибир миялари бор эди уларнинг. Ҳеч ишлатилмаган “яп-янги” миялари!.. Мен алжирай бошлагандим. Энди ётиб ухлашим лозим…Меҳмонхонадан кундузги соат ўн бирлар атрофида чиқдим. Энг аввал уйга бориб болаларимни кўришни ўйладим. Ичимга чироқ давоми…\nВодийда янги йўл қурилаётганига икки йил тўлаётганди ва ўтган йиллар ичида бу ерда икки киши ҳалок бўлди. Қурбонларнинг биринчиси устига бетон плита тушиб кетган қурувчи бўлса, иккинчиси шу атрофда яшовчилардан бири эди. У бузилиши керак бўлган уйини ташлаб чиқишдан бош давоми…\n— Мистер Коломбо, мени танимасангиз керак. Мени Уильям Сэнфорд дейишади. «Майерпарк айрплаенс» ишида адвокатлик қилганман. Менга хусусий изқувар керак.— Ўша ишда кўрсатган кароматларим учун нега мен ҳақимда ижирғаниб гапирмаётганингиздан таажжубдаман, мистер Сэнфорд, — дедим мен хушмоумалалик билан.— Ўтган ишга саловат, давоми…\nФёдор Достоевский. Маъсума (ҳикоя)\nО, бу ёруғ оламдаги ҳақиқат нақадар даҳшатли! Бу малак, бу маъсума, бу осмон – мустабид эди, қалбимнинг чидаб бỹлмас даражадаги шафқатсиз мустабиди, ситамгири эди! Агар буларни айтмасам, ỹзимга-ỹзим туҳмат қилган бỹламан! Сиз менинг севгимга ишонмаяпсизми? Шундай деб ким айта олади? давоми…\n111-саҳифа. Жами: 126Боши«107108109110111112113114115116»Охири


Brand: «Yangi asr avlodi» Код: KB106\n«Вой, онажоним» Инсон ҳаётини нимага тенглаш мумкин? Сокин оқаётган дарёгами ёхуд ур-сур, талотўп дунёгами? Ахир, кимлар хато қилмайди! Мол-дунёга ҳирс қўйиб, ўйламасдан қадам босаётганлар қанча! Улар меҳр-мурувватни, яқинларини унутадилар. Оқибатда бундан бошқалар ҳам азият чекадилар,..\nBrand: «Yangi asr avlodi» Код: 1580\n«Ўгай она» Ҳусн ва илму одобда бенуқсон бўлган ўн тўққиз ёшли Фотима нега икки етим фарзанднинг отасига турмушга чиқди? Онаси-ю холаларининг тушунтиришларидан қўшни ўгай онанинг «сабоғи» кучлироқ таъсир этдими? Фарзанд олдидаги бурч ва масъулият, тарбия ва ахлоқ, тўғрилик ва ҳалоллик, чин инсонийл..\n73 дан 84 гача кўрсатиляпти. Жами 151 та (13 саҳифада)


11:13 / 30.10.2019 567 pdf Ўқиш режими + -\nМаълумки, islom.uz портали 2019 йил 25 ноябрь санасигача Islom.uz-1441 танлови тест мусобақасида иштирок этиш учун танлов эълонини берган эди.\nРабиул аввал ойи оламлар саййиди Муҳаммад соллаллоҳу алайҳи васаллам таваллуд топган муборак ойлардан ҳисобланади. У зотнинг муаттар сийратлари ифорини кенгроқ таратиш мақсадида юртимизда ҳар йили мавлид маросимларини ўтказиш мухлис кишилар ўртасида урфга кирган. Бу йил ҳам Шайх ҳазратларининг фарзандлари, шогирдлари Устоз жорий қилган йиллик мавлид тадбирни ўтказишни режалаштирганлар.\nШу муносабат билан Islom.uz-1441 танлови тест мусобақаси натижаларини маълум қилиш санаси 2019 йил 6 ноябрь кунига ўзгартирилганини эълон қиламиз.\nСиз азиз мухлисларга танлов тест мусобақаси қоидаларини яна бир бор эслатиб ўтамиз:\nIslom.uz-1441 тест мусобақаси қоидалари:\n— 7 дақиқа давомида 10 та тест саволлари берилади.\n— Тўғри жавоб учун 1 ҳасанот берилади.\n— 7 дақиқа ичида жавоб берилган саволларгина ҳисобга олинади.\n— Савол берилиш вақтида жавобни манбалардан қидириш мумкин эмас.\n— Тест ҳар ойнинг 1 санасидан 25 санасигача давом этади. (Ноябрь ойида эса 1 ноябрдан 5 ноябргача давом этади ва ойлик натижалар ҳисобланади.\nБаҳолаш қуйидаги тизимда амалга оширилади:\nҲар ойнинг 1 кунидан 25 кунигача (милодий ой ҳисобида), ойлик босқич ўтказилади. Ойлик босқичдаги энг яхши ҳасанот тўплаган 10 та иштирокчига йиллик ҳасанот берилади.\n1 ўрин - 10 та ҳасанот;\n2 ўрин - 9 та ҳасанот;\n3 ўрин - 8 та ҳасанот;\n10 ўрин - 1 ҳасанот.\n10 ўриндан пастдаги натижалар учун ҳасанот берилмайди.\nОйлик босқич сўнгида иштирокчиларнинг ҳасанотлари тенг бўлиб қолса:\nКим камроқ имкониятда ҳасанот тўплаганлигига қаралади.\n10 марта қатнашиб 100 ҳасанот олган - 1 ўрин.\n11 марта қатнашиб 100 ҳасанот олган - 2 ўрин.\nУндан кейин ҳам ҳасанотлар тенг бўлиб қолса, қайси иштирокчи эртароқ ҳасанот тўплаганлигига қаралади. Ойлик босқичда олинган ҳасанотлар, йиллик ҳисобга қўшиб борилади ва йиллик ҳисоб натижаларига кўра ғолиб аниқланади. Йиллик ҳисобда иштирокчиларнинг ҳасанотлари тенг бўлиб қолса ҳам ойлик ҳисобдаги каби қаралади.\nТестда бир кунда бир маротаба иштирок этиш мумкин. Бир иштирокчи фақат битта ном билан қатнашади. Танлов якунидаги текширишда турли хил номлар билан иштирок этган фойдаланувчининг натижаси бекор қилинади. Тест саволлари islom.uz сайтида бериб борилаётган «Ақийда», «Қуръон», «Ҳадис», «Фиқҳ», «Сийрат», «Тазкия» дарслари асосида тузилган.\nБу дунё имтиҳонга тайёрланиш учун\n13:30 / 31.10.2019 1020\n12:48 / 31.10.2019 551\nИндонезиялик қориларга давлат университетларига кириш учун имтиёз берилди\nИндонезияда Қуръони каримни ёд олган ҳофизларга давлат томонидан алоҳида имтиёзлар берилмоқда. Унга кўра, ҳукумат ҳофизи Қуръонларни фаол илмий жараёнга кенг давоми...\n494 11:00 / 04.07.2019\n5629 17:49 / 31.07.2017\nМуфтий Усмонхон Алимов Вена шаҳридаги халқаро анжуманда иштирок этади\nБугун 18 июнь куни Ўзбекистон мусулмонлари идораси раиси, муфтий Усмонхон Алимов Кавказ мусулмонлари идораси раиси, шайхул ислом Оллоҳшукур Пошшозоданинг давоми...\n456 14:00 / 18.06.2019\n1083 22:05 / 25.03.2019\n905 18:32 / 23 май\n1256 09:01 / 30.09.2019\n47248 11:58 / 10.10.2018\n59859 11:56 / 10.10.2018\n6517 16:57 / 17.05.2019\n12062 15:03 / 10 март


19 февраль куни Қорақалпоғистон Республикаси Адлия вазирлиги Мўйноқ тумани “Қазақдаря” овул фуқоролар йиғини ҳудудидаги “Қорақум эшон” жоме масжидини давлат рўйхатидан ўтказди.\nШу муносабат билан ушбу масжидда ўтказилган тадбирда Қорақалпоғистон мусулманлари қозиёти қозиси Шамсуддин Баҳоуддинов, Республиканинг Адлия вазирлиги вакиллари ва намозхонлар иштирок этди.\nТадбирда қози Шамсуддин домла Баҳоуддинов иштирокчиларга юртимизда\nдиний соҳадаги амалга оширилаётган ислоҳотлар, обод бўлаётган масжид ва мадрасалар ҳақида сўзлаб берди, ушбу масжид қурилишига яқиндан ёрдам берган барча инсонларга ташаккур билдирди. Йиғилиш давомида масжид ходимларига жоменинг давлат рўйхатидан ўтгани ҳақидаги гувоҳнома топширилди.\nШундан сўнг масжидда жума намози ўқилди. Қуръони карим хатм қилиниб, “Қорақум эшон” мадрасасининг асосчиси марҳум Қутлихўжа бобо ва бошқа уламолар, ушбу масжидга ҳисса қўшган кишилар ҳақига дуои хайрлар қилинди.\n“Қорақум эшон” жоме масжиди Республика марказидан узоқда Мўйноқ туманидаги олис “Қазақ даря” овул фуқаролар йиғини ҳудудида жойлашган.\nМаҳаллий ҳокимият томонидан аҳоли мурожаатга биноан масжид қуриш учун “Қозоқдарё” овул фуқаролар йиғини ҳудудидан ер майдони ажратилган эди. Бир йил ичида маҳаллий аҳоли ва саховатпеша тадбиркорлар кўмагида намозхонлар учун барча қулайлиларга эга бўлган жоме қуриб битказилди. Масжидга ўз даврининг маънавият ва маърифат маркази бўлган «Қорақум эшон» мадрасасининг номи берилди.\nМаълумот учун, «Қорақум» мадрасаси ХIХ асрнинг ўртаси ва иккинчи ярмида Қорақалпоғистоннинг диний, маърифий ва тасаввуф маркази “Қорақум” масжид-мадрасаси бўлган, унда ХIХ аср охри ва ХХ асрнинг бошида қорақалпоқ халқининг кўплаб фарзандлари таълим олган, шулардан қорақалпоқ халқининг мумтоз шоирлари Бердақ, Кунхожалар таълим олган.\nАллоҳ таоло ушбу масжиднинг мўмин-мусулмон халқимизга қиёматга қадар хизмат қилишини насиб қилсин.\nДругие материалы в этой категории: « Эксперт Ўзбекистонда туризмнинг истиқболли уч йўналиши ҳақида\tОнлайн: Муфтий ҳазратлари халқаро анжуманда иштирок этмоқдалар »


“Агар устоз рози – Тангри розидур” — KUKALDOSH.UZ\nАллоҳ ҳақ субҳанаҳу ва таоло ерни яратиб унга ўзининг махлуқотлари ичидан энг мукаммали бўлган инсонни халифа (ўринбосар) қилиб яратди. Сўнг инсонларни ўзаро бир-бирлари билан бўладиган муносабатларини гўзал хулқ ва юксак одоб даражасида амалга ошиши учун ўзининг Пайғамбаримиз Муҳаммад алайҳис саломни ўша қавмга мос таьлимотлар ила юборди. Пайғамбарлар ўзлари юборилган қавм ичидаги баьзи бир салбий иллатларни тузатиш ҳамда уларда бўлган гўзал хулқ ва одобларни янада мукаммалроқ кўринишда етказишга бор кўч-ғайратларини сарфладилар. Улардан илм-маьрифат ва одоб-ахлоқларни таьлим олган кишилар бу юксак меросни ўзларининг авлодларига етказдилар. Шу тарзда бу буюк мерос авлоддан-авлодга ўтиб янада такомиллашиб келди.\nНабийларнинг сўнгги бўлмиш суюкли пайғамбаримиз Муҳаммад соллаллоҳу алайҳи васаллам шариат ва гўзал-ахлоқларни тамомига етказиш ҳамда янада такомиллаштириш учун юборилдилар. Пайғамбаримиз соллоллоҳу алайҳи васаллам ўзлари билан яшаётган ҳамда ўзларидан кейинги умматларига катта амалларни баён қилиб бериш билан чекланиб қолмасдан балки энг нозик ишлардаги одобларни ҳам таьлимини бердилар. Саҳобаи киромлар илм маьрифат булоғи бўлмиш Набий соллаллоҳу алайҳи васалламнинг барча гўзал ахлоқларига эргашиб у зотдан катта бир ҳаёт мактабини ўргандилар. Кейинчалик бу илм-маьрифат бўлоғининг шифобаҳш сувларидан баҳраманд бўлган саҳобаи киромлар ўзларидан кейин келган тобеъинларни ушбу булоқдан баҳраманд қилдилар. Тобеинлар ҳам бу улкан масьулятли ишни ўзларидан кейинги кишиларга етказдилар. Шу зайлда бу улкан ва масулятли мерос авлоддан авлодга ўтиб келди.\nШундай улкан меросларимиздан бири устоз ва шогирд ўртасидаги муносабат бўлиб, бунда шогирд устозига нисбатан қандай одоб-ахлоқларни риоя қилиши лозим экани ҳақида тўхталиб ўтилади.\nУстоз-шогирдлик тушунчаси юксак миллий қадриятларимиздан ҳисобланиб, бу борада ҳам асрлар давомида шаклланган тартиб-қоидаларга амал қилиб келинади. Халқимизда яхши бир ибора бор, ота-оналар устозга фарзандларини шогирд қилиб топширган вақтларида “Эти сизники, суяги бизники”, дея айтадилар. Агар ушбу сўзга зоҳиран эьтибор берсак, жуда ҳам салбий маьнони англатаётгандек гўё. Аслида эса бундай эмас, ушбу иборани туб негизига эътибор қаратсак, унда жуда ҳам катта бир масьулятли меҳнат борлигини кўришимиз мумкин. Бу билан ота-она фарзандини ҳаёти давомида илм-маьрифатли,одоб-ахлоқли бўлиб вояга етиши учун устозга ўғлининг келажак тақдирини бус-бутун ишониб топшираётганини билдиради. Ўз навбатида устоз ҳам шогирди тақдирига ўзини масъул билиб, бор илму салоҳияти ва иқтидору ҳунарини унга ўргатишга ҳамда меҳрини беришга интилган.\n“Агар комил устоз ким деб сўрасалар, у пок мазҳабли (ҳар-хил нотўғри оқимларга аралашмаган тўғри этиқоддаги киши), ўз айбини кўрадиган, доно ва тамйизли(оқни қорадан, тўғрини нотўғридан ажрата оладиган) кишидир, деб айтгил. Унда ҳасад, гина ва бахилликдан асар ҳам бўлмаслиги керак.\nБиринчиси – мард бўлиб ишга киришиш.\nИккинчиси – сидқидилдан хизмат қилиш.\nУчинчиси – кўнгилни ва тилни бир-бирига мувофиқ тутиш.\nТўртинчи – насиҳатга қулоқ солиш ва устоздан эшитганини ёдда тутиб, унга амал қилиш.\nБиринчиси – устози олдига кирганда ёки кўрганида биринчи бўлиб салом беришлиги.\nИккинчиси – устознинг олдида оз гапириш.\nУчинчиси – бошни олдинга эгиб туриш.\nТўртинчиси – кўзни хар томонга югуртирмаслик.\nБешинчиси – агар масала сўрамоқчи бўлса, олдин устоздан ижозат олиш.\nОлтинчиси – устоз жавоб айтганда, эьтироз билдирмаслик.\nЕттинчиси – устоз олдида бошқаларни ғийбат қилмаслик.\nСаккизинчиси – ўтириб туришда ҳурматни тўлиқ сақлаш.\nШу ўринда журналлардан бирида ёзилган бир мақолада буюк аждодимиз Алишер Навоий ҳазратлари билан боғлиқ бир ибратли воқеъа келтирилган эди. Унда “Абдураҳмон Жомий ва Алишер Навоий ҳазратлари ўртасидаги устоз-шогирдлик муносабатлари, улуғ бобокалониимз Алишер Навоий ҳазратларини ўз устозларига кўрсатган хурматлари жуда ҳам юксак эьтиборга сазовор экани, Алишер Навоий ҳаётида ҳам, ижодида ҳам Абдураҳмон Жомийга ихлосманд шогирд бўлганлари баён қилинган. Шунингдек, “Хамса”чиликда ҳам устозлари Абдураҳмон Жомийнинг анъаналарини давом эттирадилар. Устозининг “Нафаҳотул унс” асарини янада бойитиб, “Насойимул муҳаббат” номли янги асар яратадилар. Достонларида ҳам, кўплаб бошқа асарларида ҳам устози номини тилга олиб, унга бўлган иззат-ҳурматини камоли эҳтиром билан изҳор этадилар.\nБарча толиби илмлар! Мазкур панду насиҳат ва одобларга амал қилишлари лозим. Чунки устоз ва толиби илмлар аждодларимизнинг узоқ йиллик илм-маьрифатлари ва юксак тажрибалари асосида шаклланган бой мерослари билан тўла зийнатлансагина улар каби дунёга барча соҳаларда устоз бўлиши мумкин. Аллоҳ таоло устозларимизга улкан ғайрат толиби илмларга эса гўзал хулқ ато этиб барчаларини ўз паноҳида асраб уларни бу дунёда ҳам охиратда ҳам битмас-туганмас ажр мукофатлар билан мукофатласин. Омийн!.


Президентга баҳо беришга шошилманг!\nИккинчи жаҳон уруши якунланганидан сўнг собиқ иттифоқда ёзувчи аталганларнинг аксарияти мемуар ёзишга киришиб кетган экан. Табиийки, неча киши бундай асар ёзса, шунча талқин юзага келади, тарих ҳақиқатлари тахмин, нуқтаи назар ва энг ёмони ёлғон таъсирида кўмилиб кетади. Шунда ҳукумат ҳаммасига чек қўйиб, бундай асарлар чоп этилишини тўхтатиб қўйган, чуқур ўрганишлар ва назоратдан кейингина айримларига рухсат берган экан.\nТарих шундайки, унда кечган жараёнларга, айниқса маълум шахслар фаолиятига дарҳол баҳо бериш тўғри бўлмайди. Охирги пайтларда сўз эркинлиги эпкинларидан руҳланибми, ёки бу мавзу оммабоплигидан илҳомланибми, биринчи президентимиз Ислом Каримов фаолиятига баҳо бериш, унинг ислоҳотларини таҳлил қилиш, у қолдирган давлатнинг ҳар бир тизимини тарозига солиб кўриш урф бўлди.\nАлбатта, ҳар бир давлат раҳбари фаолияти кўп йиллар, ҳатто асрлар муҳокама қилинади, давр синовларида турлича баҳоланаверади. Аммо юзаки қараш, шошма- шошарлик билан қиёслаш, айниқса вазиятни тушунмай хулоса чиқариш дуруст эмас.\nКелинг, ҳатто сиёсатдан узоқ бўлган оддий инсон ҳам таҳлил қилиши мумкин бўлган айрим жиҳатларни ёдга оламиз.\n1. Мустақилликка эришган йилларимизда ўспирин ёшда эдим. Нарх-наво шиддат билан ўсиб борар, инсон жон сақлаши учун зарур бўлган озиқ овқатлар танқислиги юзага келганди.\nНон учун соатлаб навбатда турардик, кечаси бориб тонгда нон сотиб олган пайтларимиз бўлган. Ота-оналаримиз бизнинг қорнимизни тўйдириш учун нима қилишни билмай бир-бирларига тикилиб қолганларининг гувоҳи бўлганмиз. Кейинчалик ун сотилмай қолди, ҳамма буғдой тортиб нон ёпа бошлади. Тегирмон кўпайди. Қишлоқлардаги олди-сотдида пул ўрнига ғалла ишлатила бошланди.\nШундай кунларда бир аёлнинг буғдой олиш учун комбайнга яқинлашиб янчилиб кетганини эшитиб, даҳшатга тушгандим. Бу воқеа аслида бўлганми, йўқми, билмайман. Лекин ҳар бир таъсирли воқеани баҳолашда албатта давлат раҳбарларини айблаш менда ҳам бўлган. «Бечора аёл болаларини боқиш учун парча-парча бўлиб кетсая. Юқоридагиларда инсоф борми?..» Аммо барибир бу масалада қатъий турилди, ҳар бир бошоқ дон давлат назоратига олинди ва ниҳоят ғалла мустақиллигига эришилди. Бугун, яратганга шукр, нон муаммоси йўқ. Албатта, баҳо бергувчилар наздида бу жуда оддий ютуқ туйилиши мумкин, аммо бутун бир халқнинг очлик чангалига тушиб қолмай ўзини ўзи эплаб кетганини, бунинг учун тўғри йўл танлаб олинганини тушунганлар тушунади.\n2. Бу воқеага 20 йилдан ошди. Бир инсонни танирдим, жуда хушмуомала, кўнгли очиқ одам эди. Бир тўйда нима жин урадию ичиб олади. Ёнида ўтирган бир рус йигит билан гап талашади ва аччиқ устида стол устидаги пичоқни олиб қорнига санчади. Бу бир қарашда оддий маиший жиноят туйилар, аммо акамиз ўзини билмай катта хато қилиб қўяди: миллат номини айтиб «Сенларнинг ҳаммангни қириш керак» деб юборади. Жароҳатланган йигит тузалиб кетди, ҳатто ўзи ва оиласи даъво аризасидан воз кечди. Аммо суд жиноят қилганни кечирмади ва 14 йил жазо тайинлади. Ахир бир қарашда бу жуда қаттиқ жазо эди, 14 йил унинг хотини ва ёш болалари нима қилишади?\nБунинг ҳам маъносини йиллар ўтиб тушуняпман.\nЎзбекистонда юздан ортиқ миллат ва элатлар тинч тотувликда ҳаёт кечирмоқда, деган жумлани кўп эшитамиз. Аммо ҳар доим ҳам шундай бўлганми? Ёки саволни бошқача қўяйлик, ҳатто ҳозирги кунда ҳам кўпчилик давлатлар миллатчилик балосидан қутулиб бўлишганми?\nЮқоридаги воқеа юз беришидан салгина олдин Фарғона воқеалари бўлиб ўтган, Самарқанд, Бухоро каби йирик шаҳарларда ҳам миллатчиликнинг совуқ нафаси уфуриб қолганди. Агар ўша пайтда шу масалага жиддий қаралмаса, арзимас туйилган ҳолатга ҳам қатъий чора кўрилмаса, бугунги кундаги тотувлик биз учун ушалмас орзуга айланиши аниқ эди. Чунки атрофимиздаги бирорта қўшнимиз биз каби кўпмиллатли эмас, теваракдаги бирорта давлатда турли миллатлар бизники каби кичик ҳудудда аралашиб кетишмаган;\n3. Собиқ иттифоқ пайтида борлиги билинмаган чегараларга симтўрлар тортилди. Борди-келди қилиш анча қийинлашди. Айниқса қариндош-уруғчилик, қуда-андачиликка азият етди, пиёда борса бўладиган жойларга етиш учун минглаб чақирим йўл босишга, ўнлаб ҳужжатлар олишга тўғри келарди.\nБир қарашда ҳаммаси осондек эди – чегара очиб юборилса ҳаммаси из-изга тушиб кетадиган, ҳамма бахтиёр бўладиган, давлат ҳам катта фойда кўрадигандек... Аммо Афғонистондаги қора кучлар қўшни давлатларга реал тажоввуз қилган ва мақсадларига эришиб, янги марраларни кўзлаётган, терроризм ўчоқлари кун сайин кўпаяётган, озгина бўш қўйилган ҳудудда контрабанда, гиёҳванд моддалар транзити авж олаётган бир пайтда бундай қилишнинг асло иложи йўқ эди. Иқтисодий жиҳатдан зарар ҳисобига бўлса ҳам, ноқулайликлардан норозиликлар туғилса ҳам, ҳудудий яхлитлик узил-кесил таъминланди, тартиб ўрнатилди, энг муҳими Ўзбекистон сарҳадлари шунчаки топтаб ўтиб кетиладиган чизиқлар эмаслиги, албатта ҳисоблашиш зарурлиги англаб етилди.\n4. Диний фаолият тартиблари қатъийлашди, назорат кучайди, кўпчилик масжидлар беркилди.\nҲа, шундай бўлди.\nКичкина болалар эдик, маҳалламизнинг ўзида учта масжид бор эди. Ҳар бирининг илми мавҳум ўз имоми, ўз жамоати, ҳаттоки ўз ғоявий йўли... Улар ёпилиб кетганида кўпчилик норози бўлганди. Наҳот аксарият аҳолиси мусулмон бўлган давлатда масжидлар ёпилса? Кейинчалик йирик масжидлар қурилди, кичиклари кенгайтирилди, ҳар бир диний маскан албатта давлат рўйхатидан ўтказилиши шарт қилиб қўйилди. Бошқа соҳаларга нисбатан ҳам диний соҳа кўпроқ ислоҳотларга учради, ягона тизимга бирлашди, мафкурада, маънавиятда муҳим ўрин тута бошлади.\nБу жараёнларнинг моҳиятини тўғри англаш лозим. Даврнинг энг оғриқли нуқтаси терроризм эканлиги сир эмас. Энг ачинарлиси бу иллат муқаддас динимиз билан боғлаб кўрсатилиши бўлмоқда. Охирги йилларда хорижнинг аксарият телеканаллари «террорист» сўзини «исламист» дея алмаштиришгача бордилар. Айни шундай пайтда, диний масалани ўз ҳолига ташлаб қўйишнинг, айниқса зич яшовчи аҳолисининг аксарияти мусулмон бўлган, чор тарафдан радикал мафкура соя солиб турган биздай мамлакатда эътиқод масаласига жиддий қарамасликнинг асло иложи йўқ эди;\n5. Иқтисодда давлат аралашувидан воз кечилмади ва ҳали ҳануз шундай тизим амал қилмоқда.\nМустақилликнинг дастлабки йилларида қўшниларимиз иқтисодий эркинликка зўр беришди, давлат мулклари хусусийлаштирилди, савдо-сотиқ, импортга кенг йўл очилди. Ўшанда уларнинг бозорлари маълум муддат арзон маҳсулотга тўлди, бизнинг уларга ҳавасимиз келди, ўзимизни ортда қолаётгандай ҳис қилдик. Аммо кейинчалик энг катта ҳамкоримиз бўлган давлатда ҳам, қўшниларимизда ҳам хусусийлаштириш адолатли бўлмагани, давлат ўзининг аксарият бойлигини қўлдан чиқаргани, мамлакатнинг табиий неъматларидан туғилаётган миллиардлар бир гуруҳ корчалонларнинг чўнтагини тўлдираётгани бонг урила бошланди. Кўпчилик қўшниларда савдо кучайгани билан ишлаб чиқариш деярли адо бўлди. Биз эса жуда қийинчилик билан ишлаб чиқаришни йўлга қўя бошладик ва бугунги кунда озми-кўпми натижага эришдик. Албатта, ҳали Германия, Японияга етишимизга анча бор, аммо ортимизда ҳам анчагина давлатлар борлигини, бир хил позициядан пойгага чиқиб олд қаторларда бораётганимизни унутмаслигимиз лозим.\n6. Аҳолининг кўпчилик қисми хорижга чиқиб тирикчилик қилишга мажбур бўлди. Юртдошларимиз Россия, Қозоғистон меҳнат бозорларини тўлдиришди.\nҲақ гап. Бундай жараёнлардан кўз юмиш ойни этак билан ёпиш каби. Бир мушоҳада қилиб кўрайлик, Истиқлолга эришган йилларимизда аҳоли сони қанча эди? Борингки, 20 миллион. Ҳозир-чи? Деярли 33 миллион. Ўзбекистон аҳолиси сонининг ўсиши бўйича собиқ иттифоқ бўйича мутлақ рекордчи ҳисобланади.\nЭндигина мустақил бўлган, иқтисоди ҳали маълум бир ўзанга тушмаган, ҳар куни қайсидир йирик соҳаси қийинчилик гирдобига тушиб қолаётган давлат кун сайин ўсиб бораётган аҳолини иш билан таъминлай олмаслиги аён эди. Бундай жараёндан Туркия, Мексика каби ривожланган давлатлар ҳам ўтишган. Турклар Германияда муҳожирларининг аксариятини ташкил қилишган бўлса, мексикаликлар ҳалигача АҚШдаги мигрантлар орасида кўпчиликдир. Бизнинг улардан фарқли жиҳатимиз ўзга юртларда ишлаб юрган юртдошларимизнинг мутлақ аксарияти ўз келажагини ватани билан боғлайди, топганини ўзимизда сарфлайди, бу ишларни вақтинчалик деб билади. Демак бунинг фақат ёмон жиҳатини кўрмаслигимиз керак. Замон, иқтисод шунга мажбур қилди. Қолаверса, охирги йилларда муҳожирларимиз сони камая бошлади. Бу ҳам ўз юртимиз фарзандларини қайтара олиш салоҳияти ортаётганидан дарак.\n7. Милиционерлар, махсус хизмат ходимлари жуда кўпайиб кетди. Ҳар қадамимиз назоратда бўлаётгандек туйилмоқда.\nТўқсонинчи йилларга қайтамиз. «Шайтанат» асари ва фильмидаги қайси ҳолат уйдирма? Ҳар бир шаҳарнинг ўз жиноий «эгаси», ҳар бир кўчанинг «разборщиги» борлиги эсимиздан чиқдими? Тунда эмин-эркин юра олармидик? Неча киши миниб юрган машинасидан, мол-мулкидан бир лаҳзада айрилиб қолгани, кейин яна ўз пулига қайтариб сотиб олгани ёдимиздадир. Ҳар куни кимнингдир жонига қасд қилинаётгани, ўғрилик, талончилик авж олганини унутдикми? Хўш, мутлақ издан чиққан бундай вазиятда қандай йўл тутиш керак эди?\nМен фақат еттитагина жиҳатни санаб ўтдим. Аммо ёши улуғ ва синчков ҳамюртларимиз яна кўплаб мисолларни келтиришлари мумкин.\nАлбатта, юқорида таъкидланган баҳо берувчилар бу мавзуда баҳсга киришишга тайёр эканликларига шубҳа йўқ.\nАммо келинг, андак шошилмайлик. Аниқ шаклланмаган мафкураси, бир неча кунлик озиқ-овқат захираси, тўкилаётган иқтисоди, миллатлараро зиддиятлар туфайли «порохли бочка» дея таърифланган ҳудудлари, ўзини ҳимоя қилишга ҳоли йўқ армияси, биров писанд қилмаган чегараси бўлган давлатни қабул қилиб олиб, шу кунларга етказган, тинчликни асосий ютуққа айлантира билган биринчи президентимиз фаолиятига даврнинг ўзи баҳо берсин.\nИслом Каримов Мустақиллик йиллари


Бугун Москвада Россия Президенти Владимир Путин ҳамда Миср Президенти Хусни Муборак ўртасида музокаралар бўлиб ўтади.\nМузокаралар бош мавзуси — Фаластин-Исроил низоларига барҳам бериш ва Ироқдаги вазиятни барқарорлаштириш, шунингдек, икки давлат ўртасидаги иқтисодий муносабатларни мустаҳкамлашдир.\nУчрашув чоғида Россия Президенти Владимир Путин шундай деди:\n«Миср билан Россия ўртасида кўп йиллик ва жуда яқин алоқалар мавжуд. Ва биз Мисрни, айниқса, Якин Шаркдаги энг яқин ҳамкорларимиздан бири, деб биламиз», - деди Россия президенти.\nМиср — Россиянинг йирик савдо ҳамкорларидан бири. 2003 йилда икки давлат ўртасидаги маҳсулот айирбошлаш ҳажми 700 миллион долларни ташкил этди.


Айни пайтда бундай юксак шарафга, мақомга эга бўлган 179 нафар шахс, уларнинг яқинлари қалби ҳаяжон, қувонч, мамнуният ва шукроналик ҳисларига лиммо-лим. Буни қуйидаги дил сўзлари ҳам яққол тасдиқлайди.\nЗулфия МЎМИНОВА, (Бухоро шаҳри):\n— Мазкур Фармон катта бир орзуим рўёбига йўл очди. Ўзбекистон Республикаси фуқаролигига қабул қилиндим. Бундан нафақат мен, балки оиламиз аъзолари, қариндош-уруғлар, касбдошларим ҳам жуда хурсанд.\nАсли бухороликман. Шу қадимий шаҳарда ўсиб-улғайдим. Бухоро давлат педагогика институти (ҳозирги Бухоро давлат университети)да таҳсил олдим. Кейин эса тақдир тақозоси билан қўшни республикада яшовчи йигитга турмушга чиқдим. Ҳаётнинг пасту баланди, қувончу ташвишини кўрдим. 1992 йилда оиламиз аъзолари билан она юртим — Бухорога кўчиб келдик. Шундан буён Ўзбекистонда яшаб, шаҳримиздаги 14-умумтаълим мактабида ёш авлод таълим-тарбиясига ўз ҳиссамни қўшиб келаяпман. Фарзандларим ҳам шу ерда катта бўлишди. Бири Бухоро муҳандислик-технология институтида ўқиб, ҳозирги кунда нуфузли ташкилотлардан бирида менежер сифатида фаолият юритмоқда. Яна бири Бухоро туризм коллежида ўқитувчилик қилаяпти. Қизим эса коллежни тугатди. Барчамиз шу юрт равнақи учун куч-ғайратимиз, шижоатимизни аямаймиз. Чунки биз сув ичган илдизлар шу ерда. Раҳматли отам бир умр шифокорлик касбини ардоқлаб, юзлаб юртдошларимиз дардига дармон бўлган. Онажоним эса қирқ йил мактабда меҳнат қилиб, айни пайтда кексалик гаштини сураяпти. Қўллари дуода. Менинг Ўзбекистон Республикаси фуқаролигига қабул қилинганимни эшитиб, у киши бирам суюндиларки, асти қўяверасиз. Шундай бағри кенг, меҳр-оқибатли мамлакатнинг фарзанди, тенг ҳуқуқли фуқароси эканимдан ғурурланаман.\nОмирбай БОЖИМОВ, (Хўжайли тумани):\n— Президентимизнинг “Ўзбекистон Республикаси фуқаролигига қабул қилиш тўғрисида”ги Фармони юртимизда инсон ҳуқуқ ва эркинликларини таъминлаш давлат сиёсатининг энг муҳим устувор йўналиши эканига яна бир яққол далил бўлди.\nАввало, шу табаррук заминда туғилишнинг ўзи — катта бахт! Ўзбекистондек жаннатмонанд юртда яшаш саодати қалбимизга қувончу фахр бағишлайди. Ҳаёт мисоли чархпалак экан. Қисмат ҳукмидан эса қочиб бўлмайди. Тақдир тақозосини қарангки, маълум давр узоқ ўлкада истиқомат қилишимга тўғри келди. Бироқ Ватандан азизроқ жой борми дунёда?! Мана, кўп йилдирки, яна ўз киндик қоним тўкилган юртимдаман. “Тахиатош иссиқлик энергияси станцияси” корхонаси — севимли иш жойим, аҳил меҳнат жамоам. Муҳандис-технолог сифатида жамиятга, давлатимизга нафим тегаётганидан мамнунман.\nБугун бир ўғил ва бир қизим ҳеч кимдан кам бўлмай камол топмоқда. Тўй-маъракаларда эл орасидамиз. Шукрки, энди бахтимиз янада тўкис бўлди. Бунинг учун давлатимиздан, бағри кенг Президентимиздан умрбод миннатдорман.\nРаънохон ҲАМИДОВА, (Янгиқўрғон тумани):\n— Наманган вилоятида таваллуд топганман. Қиз бола палахмон тоши, деганларидек, анча йил аввал қўшни давлатга келин бўлиб тушдим. Бир муддат ўша жойда истиқомат қилдик. Вақти-соати етиб, туғилиб-ўсган қишлоғимга қайтдик. Гарчи, барча қатори турмуш кечирсак-да, мамлакатнинг тўлақонли фуқароси эмаслигимдан дилим хижил бўлиб юрарди.\nМана, ниҳоят ниятим рўёбини топди. Президентимиз Фармони билан Ўзбекистон Республикаси фуқаролигига қабул қилинган шахслар рўйхатида турмуш ўртоғим иккимизнинг исми шарифларимизни кўриб, кўзимиздан севинч ёшлари қалқди. Энди Ўзбекистоннинг чинакам фуқаросимиз. Шахсий, сиёсий, иқтисодий, ижтимоий ҳуқуқ ва эркинликлардан тўлақонли фойдалана оламиз. Буни, таъбир жоиз бўлса, шу юртда туғилиб, ўсиб-улғайган ва унинг равнақига муносиб ҳисса қўшиб келаётган шахслар манфаати тўлақонли таъминланаётгани исботи, дея баҳолаш мумкин.\nҲозир тўрт нафар фарзандимиз билан Янгиқўрғон туманининг Мамай қишлоғида истиқомат қилаяпмиз. Фуқаролик мақомига эришиш билан турмушимиз, тақдиримиз янада бут бўлди. Бунинг учун қанча шукрона айтсак, кам.\nМазкур рукндаги бошқа мақолалар: « Оналик ва болалик муҳофазаси — сенаторлар муҳокамасида\tДастурхонимиз файзу баракаси »


Август – ҳосилга ҳосил қўшиш зарбдор ойи - Ўзбекистон Республикаси Қишлоқ хўжалиги вазирлиги\nБу йилги ғўза парваришида август ойида бажариладиган тадбирларга алоҳида аҳамият бериш ниҳоятда муҳим. Чунки, жорий йилда чигит экиш ишлари турли муддатларда ўтказилиб, серёғин ва салқин об-ҳаво, иссиқ жазирама кунлар билан тез-тез алмашиниб туриши натижасида айни пайтда республикамиз далаларида ғўзанинг турли даражада ривожланиши кузатилмоқда. Бу эса ҳар хил ривожланиш даврларидаги ғўзаларнинг ҳар бирига мос агротадбирлар тизимини ишлаб чиқишни тақозо этади. Ғўза қатор ораларига ишлов бериш, суғориш, озиқлантириш ишларини бошқа йиллардан фарқланган ҳолатда ўзига хос тарзда олиб борилишига олиб келди.\nБундай шароитда пахта ҳосилининг эртаки муддатларда пишиб етилиши, унинг сифати юқори бўлишини айни шу ойда омилкорлик билан қилинадиган фидокорона меҳнат белгилайди.\nМазкур ойда ғўза агротехникаси юқори талабларга мувофиқ бажарилса, унинг ривожи тезлашиб, ҳар бир тупга янги-янги кўсаклар қўшилади, унинг салмоғи ҳам ошади, толаси ҳам пишиқ бўлиб етилади. Ушбу сермаҳсул ойда барча пахтакор деҳқонларнинг, мутахассис ва масъулларнинг ўрни далада бўлиши, айниқса сувчи, механизатор, агроном ва энтомологлар ўз ишига ўта жиддий ёндашмоғи даркор.\nБу ойда ғўзани қондириб суғориш, тупроқни оби-тобида культивация қилиш, зарарли ҳашаротлардан кўсак қурти, ўргимчаккана, беда қандаласи, қора шира кабиларнинг хуружидан ишончли ҳимоя қилиш, вилт ва бошқа хавфли касалликларга қарши чоралар кўриш талаб этилади.\nАвгуст ойида бажариладиган юмушларнинг яна бир нозик жиҳати шундаки, бу пайтга келиб, ғўза қатор ораларида шўра, итузум, қўйпечак, ғумай каби кўпгина бегона ўтлар ҳам жадал ўсади. Улар жуда тез ўсиши натижасида ғўзанинг ривожини сусайтириб, ҳашаротларнинг кўпайиши, кўсакларнинг пишиб етилишини кечиктириб, терим ишларида халал беради ва ҳосилнинг сифатини пасайтиради.\nСуғориш шарбат усулида олиб борилса, намлик узоқроқ сақланади, суғоришлар оралиғи узаяди, ғўза тез чанқаб қолмайди, ҳосил элементларини камроқ тўкади, ёш тугунчалар тезроқ кўсакка айланади, янги кўсаклар кўпроқ пайдо бўлади.\nУшбу ойнинг бошларида ривожи кечроқ бўлган далалардаги ғўзаларни чилпиш ишларини якунига етказиш лозим. Шу йўл билан кечки далаларда ҳам пахта эрта пишиб етилиши таъминланади, ҳосили ҳам баракали бўлади.\nЯна бир жиҳати август ойида кўпгина далаларда ғўза ғовлай бошлайди, ҳосилини тўкади, баравж, кўм-кўк, сербарг бўлиб қолиши мумкин. Бу эса кўсак қуртининг ҳаддан зиёд кўпайишига олиб келади. Ушбу муаммони бартараф этишда кимёвий препаратлардан фойдаланиб чилпиш ўтказишнинг самараси катта. Шунда ғўза қисқа бўғин бўлиб ўсади, ҳосил нишоналари кўпаяди, ғўза қатор орасида ҳаво яхши айланиши, пишиб етилиши тезлашиб, касаллик ва зараркунандалар кўпайишига йўл қўйилмайди.\nАйниқса, август ойида ғўзани оби-тобида суғориш жуда муҳимдир. Яъни, ғўзани чўллатиб ҳам, кўллатиб ҳам суғориш мутлақо ярамайди. Акс ҳолда, гул, тугунча ва ёш кўсаклар тўкилиб, етарлича ҳосил тўпланмайди, ғўзанинг биомассаси ортиб, кўсакларнинг очилиши кечикиб, пастдагиларида чириш ҳолати кузатилади, ҳосилга путур етади.\nШу кунларда ғўзани тунги суғориш жуда яхши самара беради. Тунги суғоришда ғўза қониқиб сув ичади, с увдан оқилона фойдаланилади, кундузи далаларда қулай микроиқлим вужудга келади, ғўза туну кун ўсиб-ривожланади.\nҒўзанинг сувга келганини деҳқонларимиз оқ гули тепага чиқиб кетишидан ва ғўза ранги тўқ тусга киришидан билишади.\nТурли вилоятларда ғўза навларининг хусусиятларидан келиб чиқиб, суғориш меъёри гуллаш-ҳосил тўплаш даврида гектарига 900–1100, пишиш даврида 700–800 м3 ни ташкил этиши тавсия этилади.\nҒўзанинг ҳосил тўплаш даврида суғориш муддатлари кечикиши ҳисобига 6–7 ц/га ҳосил йўқотилади, тез-тез суғориш ҳам зарарли бўлиб намлик ортиб кетишидан ҳосилга салбий таъсир кўрсатади.\nАвгуст ойида ғўза қатор орасини (90 см) культивация қилиш давом эттирилиши, ғўза туплари орасида ҳаво алмашинувини яхшилайди, кўсакларга иссиқ ҳаво ва шамол тегиб, тез етилади. Агар қатор ораларида ғўза туплари туташиб – бирлашиб кетмаган бўлса, бундай далалар 1–2 марта культивация қилиниши мумкин. Культивация шундай ўтказилиши керакки, ғўза тупларига зиён етказмасин, кўсакларни тўкмасин. Бунда культиватор органлари сирти яхшилаб, силлиқ қилиб ўралиши, ғилдираклар олди ҳимояланган, ғўза шохлари ва ҳосил элементларига зарар етказмайдиган бўлиши лозим.\nАгар культивация кечиктириб ўтказилса ёки қатор ораси юмшатилмай қолиб кетса, жўяклар қуриб, юзаси ёрилади, ғўза илдизлари шикастланади, вилт касали кўпаяди, тупроқдаги намлик тезда йўқолади, бегона ўтлар ўсиб кетади, ҳосил элементлари тезда тўкилиб, ҳосилдорлик 15–25% пасаяди, бир сўз билан айтганда культивация оби-тобидан 1–2 кунга кечикса 1–2 ц/га, 2–3 кунга кечиктирилса, 3–4 ц/га ва шу тарзда ҳосил камайиб кетаверади.\nШу даврда культивация юзароқ ўтказилиши лозим. Юза культивация далани машина теримига яхши тайёрлаш имконини бериб, пахта териш машиналарининг бир текис юришини таъминлайди.\nҚатор оралиғи 60 см ва қўшқатор қилиб экилган майдонлардаги ғўза шохлари бир-бири билан туташгандан сўнг культивация ўтказилмайди, чунки трактор ўтиши натижасида пояларни шикастлаши ва ҳосилга салбий таъсир кўрсатиши мумкин.\nБу даврда кундузлари ҳаво иссиқ ва қуруқ бўлса-да, тунлари анча салқин бўлиши кузатилади. Бундай шароитда кўсак қурти, ўргимчаккана, беда қандаласи, қора шира каби зараркунандалар тезда кўпайиб, зарар етказиш даражаси ортиб боради. Шу сабабали зарарли ҳашаротларга қарши курашни янада кучайтириш зарур. Чунки озгина эътиборсизлик, кўм-кўк далага маҳлиё бўлиб қолиш туфайли тўпланган ҳосилнинг 30 фоизигача бой берилиши мумкин.\nКўсак қурти мавжуд майдонларда аввал гектарига 1–2 граммдан трихограмма тарқатиш, 5–6 кун оралатиб уч маротаба (биринчиси 1:10, иккинчиси 1:5 ва учинчиси 1:10 нисбатда) 1000–2000 донадан бракон учирилиши лозим.\nЎргимчаккана тарқалган ерларда акарицидлар билан тизимли равишда ишлов берилиши, препаратлардан “Ниссоран”, “Энтосоран”, “Узмайт”, “Энтомайт” ва бошқалар қўлланилиши уларни тезда бартараф этади. Агар тезда зарур чоралар кўрилмаса, ўргимчаккана қисқа муддатда экинга жиддий зиён етказиб, ҳосилнинг нобуд бўлишига олиб келади.\nҒўзани август ойида парваришлашда юқоридаги ҳар бир юмуш ўз вақтида ва сифатли ўтказилса, унинг ривожи янада жадаллашиб, ҳосилига ҳосил қўшилади.\nРазмер: 52.50 KB


Жума куни Федерал тергов бюроси (ФБР), Виржинияда қонуний яшаб келаётган, асли покистонлик 24 ёшли Жубайр Аҳмадни Абу-Грейбда америкалик ҳарбийларнинг ироқлик маҳбусларни хўрлаётгани ҳақидаги суратлардан иборат беш дақиқалик видеони You Tubeга жойлаштиргани учун ҳисбга олингани ҳақида хабар тарқатди. Унга «Lashkar-e-Tayyiba» (LeT) террористик ташкилотига “моддий ёрдам” берганлик айби қўйилган. У 23 йилга қамалиши мумкин.\nХиллари Клинтон, пайғамбаримизни ҳақоратлаб туширилган видеони қоралади, бироқ сўз эркинлиги инсон ҳуқуқларининг бир қисми эканлигини баҳона қилиб бунга бирон чора қўллай олмаслигини айтди. Буларни эшитган одам, ғарб қадриятлари ақлдан озганми, дейишдан ўзини тия олмайди. “Инсон ҳуқуқлари ва сўз эркинлиги”ни баҳона қилиб, хоҳлаган одам истаган инсонини ҳақорат қилса бўлаверадими? Қайси жамият хоҳлаган одам истаган одамларини ҳақорат қилиб ташлашига рози бўлар экан-а? Бу ҳолатда динлар аро, мамлакатлар аро, ирқ ёки турли халқлар ўртасида ҳеч қачон тинчлик бўлмайди-ку. Кимдир ёнингизга келиб, сизни “ҳароми онанинг ҳаром туғилган ўғли”, деб турса, бунга қандай чидайсиз? Буларни эшитиб нималарни ҳис қиласиз? Сўз эркинлиги шундай бўладими? Америкаликларни бу борада хафа қилиб қилиб қўйиш жуда қийин, чунки уларнинг жамиятида бу оддий ҳолдир. Уларнинг эркак ва аёли бир-биридан қолишмаган ҳолда истаганлари билан зино қилиб кетаверишлари ҳам мумкин. Улар сизга буни нормал ҳолат, деб ҳам қўйишади. (Бу уларга кўра жинслар тенглигининг бир кўриниши эмиш. Бир жинсли никоҳларни айтмайсизми... Буни қабул қилмаганлар баъзи доираларда жоҳил ва қалоқ деб ҳам айтилмоқда.)\nМусулмонлар эса ўзларини ҳақоратланган деб ҳис қилади. Оналари ҳақида бундай сўзларни айтганларни ўлдириб юборишлари ҳам мумкин. Сўз эркинлиги... Ҳа. Ҳақоратлар... Йўқ! Хоҳ осиёлик бўлсин, хоҳ африкалик, лекин уларнинг ҳеч бири ўзини ҳақоратлашларига рози бўлмайди. Эҳтимол, сўз эркинлиги либерал саналган ғарбда истаган тарафни истаганича лаънатлаш ва ҳақоратлаш учун махсус лицензиядир, деб ўйласа керак-а?\nУлар бу “лицензия”дан ўзлари орасида, ўзаро фойдаланишлари мумкин. Биз бунга қарши эмасмиз. Бироқ, уларнинг тарбиясизлик ва қўполликларини қабул қилишимизни талаб қилишлари ўринсиздир.\nАгар сўз эркинлиги инсон ҳуқуқларининг бир қисми бўлар экан, яъни нафақат ғарб инсонларининг тушунчасидаги, балки умумий маънода бўладиган бўлса, унда мусулмонларнинг ҳам ўз ҳуқуқ ва ахлоқий меъёрлари бўлишлари керак. Акс ҳолда, ғарбнинг сўз эркинлиги, ўзидан бошқа ҳар қандай бошқа эркинликларни инкор қилаётган бўлиб чиқади. Ва агар ғарб бу эркинликни ҳамма учун эркинлик деб ҳисобласа, у ҳолда ғарбча сўз эркинлигига қарата норозилик билдириш бошқаларнинг сўз эркинлиги сифатида қабул қилиниши керак.\nХалқаро ташкилотлар ва ғарб давлатлари Холокостни инкор қилаётган ёки ҳатто бу ҳақда гумонда бўлган бирор кишини таъқиб қилаётган бир пайтда ўз фикрини ифодалаш эркинлигининг аҳамияти қандай? Бошқа тарафидан эса, пайғамбаримиз соллаллоҳу алайҳи ваcсаламни ҳақорат қилиб, карикатура чизган бадбахтлар қонун ҳимояси остидадир. Буни қандай тушуниш керак?\nҒарб бунга ишонадими-ишонмайдими фарқи йўқ. Ғарб қадриятлари универсал эмас. Мусулмонлар ва бошқа инсонлар ўз қадриятларига эгадир. Агар ғарб эркинликни барча учун универсал ва очиқ нарса, деб билса, ғарб ўзининг қадриятидан бошқа одамларнинг қадриятлари ҳам борлигини ҳисобга олишлари керак. Агар сиз бошқаларнинг ўз қадриятларидан фойдаланишларига ишонмас экансиз, демак сиз эркинликни инсон ҳуқуқларининг бир қисми эканига ишонмайсиз. Бугунги кун ғарбини кузатар экансиз фақат уларгина эркинлик ҳуқуқидан (нафақат сўз эркинлиги) фойдаланаётганининг гувоҳи бўласиз. Эҳтимол, бегуноҳ одамларни қатл қилиш ҳам ғарб эркинлигининг бир қисмидир.\nБу ғарбнинг ўзи авторитар ва нодемократик эканлигини англатади. Ғарб ўзининг тушунчасидаги эркинлик меъёрини қайта кўриб чиқиш вақти келганга ўхшайди. Агар сиз ҳақиқатдан ҳам эркинлик барча учун бир нарса бўлиши керак деб билсангиз, бошқа халқларнинг дини, ҳуқуқларини, қадрият ва ҳурриятини ҳам хурмат қилишларингиз лозим бўлади.\nАҚШ нефт ва иқтисодий манфаатлари учун золим диктаторларни қўллаб-қувватлайди. Кераксиз бўлиб қолганида уларни сўз эркинлиги ва демократия шиорлари билан ағдариб ташлайверади. Америка ташқи сиёсатини таҳлил қилганлар, “сўз эркинлиги” ва “демократия” тушунчалари ўта мужмал эканини англайди.\n2001 йили 11 сентябр куни аксар америкаликларнинг ёдида. Бироқ уларнинг кўпчилиги 1973 йил 11 сентябр куни АҚШ демократик йўллар билан сайланган Чили президенти Салвадор Алендани ағдариб, уни қатл қилган диктатор Аугусто Пиночетга армиясини қўллаб-қувватлаганини билаверишмаса керак.\nКўп америкаликлар 2003 йил 20 март АҚШнинг Ироққа бостириб кирган кунини яхши эсласа керак. Диктатор Саддам Ҳусайнни ағдариш баҳонасида бошланган урушда юз мингдан ошиқ тинч аҳоли ҳалок бўлган эди. Бироқ, Доналд Рамсфелд ва Саддам Ҳусайн ўртасида 1983 йилнинг декабрида бўлиб ўтган, Америка билан Ироқнинг иттифоқчилар сифатидаги “яқин муносабатларини” таъкидлаш учун режалаштирилган учрашувини эса камроқ эслашади. 2003 йили Америка вайрон қилган режимни америкалик солиқ тўловчилар йигирма йилдан ортиқ вақт бунёд қилган эдилар.\nАмерика Либияда демократия тантана қилишини эълон қилишидан олдин Муаммар Қаззофийни қўллаб турганини кўпчилик америкаликлар билишмаса керак. Америка Миср диктатори Ҳусни Муборакни ҳам ҳимоя қилар эди. Керак бўлмай қолганида уни ҳибсга олиб, маҳкамага тортишди. Америка покистонлик генерал Зиёулҳақни ҳам аввалида қўллаб-қувватлаган эди. У Покистонни “толибонлаштириш”идан сўнг сирли равишда авиаҳалокат қурбонига айланди.\nФилмга бўлган қизғин норозилик асносида америкалик консул ўлдирилгани жуда ачинарли ҳол, бироқ баъзи кишиларнинг ҳис-ҳаяжони бошқаларнинг ҳис-ҳаяжонидан кўра кучлироқ бўлиши мумкинлигини тушунишимиз ҳам лозим. Озод ва ҳур дунёда одамларнинг ҳис туйғулари, уларнинг ҳуқуқи ҳисобланади. Агар инсон ҳуқуқлари деган нарса бор бўлса, унда бошқа одамларнинг ҳиссиётларига ҳам ҳурмат деган нарса бўлиши керак.\nАкс ҳолда, инсон ҳуқуқлари деган сафсаталарни ва “сўз эркинлиги”ни баҳона қилиб зўровонлик йўллари билан ўз манфаатларига ҳизмат қилмай қўйган тузумларни ағдариб ташлашларни ҳам тўхтатиш керак. Бу ерда кимдир “катта оға”га айланиб, ахлоқий тарафдан устунликни битта ўзизга нисбат бера олмади.\n1987 йили америкалик рассом Андерс Серрано ўзининг сийдиги қуйилган банка солинган чормихга тортилган Исо Масиҳ фотосини ишлаб, уни Piss Christ деб номланган. АҚШ ҳукумати қошидаги миллий санъат фонди тарафидан ҳомийлик қилинган Жанубий-Ғарбий замонавий санъат маркази мусобақасида мазкур фото “Кўргазма санъати” номинациясида ғолиб бўлди. Агар шунга ўхшаш “санъат асарлари”ни ҳукумат қўллар экан ва улар қайсидир маънода ғарбда қизиқиш уйғотар экан, яна қандай қадриятлар ҳақида гапириш мумкин!\nВа яна сўрашади: нега “улар” бизлардан нафратланишади..?\n« Бешбармоқ\tКўзбўямачилик, тадбирбозлик ва маддоҳлик ҳақида »\nЭрдўған: ИШИДни Ғарб қўллаб-қувватлаяпти\nСуратдан ҳам муҳим...


"Исломий давлат" сиқиб чиқарилган Журф ал-Сахар шаҳри ёнида худкуш 27 нафаргача одмни ўлдирди\nЖурф ал-Сахар шаҳри пойтахт Бағдоддан атиги 50 километр жануброқда жойлашган.\nИроқ расмийларининг билдиришича, 27 октябрь куни Журф ал-Сахар шаҳри ёнидаги хавфсизлик назорати пунктига машина минган худкуш ҳужум уюштирган. Бир кун аввал бу шаҳардан “Исломий давлат” экстремист гуруҳи сиқиб чиқарилган эди.\nХавфсизлик хизмати ва армиядаги турли манбалар бераётган рақамларга кўра, ҳужум оқибатида ҳалок бўлганлар сони 11дан 27 нафаргачани ташкил қилиши мумкин. Яна ўнлаб одам жароҳатлангани айтилмоқда.\nРейтерс агентлигининг полициядаги манбаларга таяниб хабар қилишича, қурбонлар асосан ҳукумат тарафидаги шиа жангариларидан иборатдир.\n26 октябрь куни Ироқ ҳукумати қўшинлари шиа жнгарилари ёрдамида июль ойидан бери “Исломий давлат” гуруҳи назоратида бўлган Журф ал-Сахар шаҳрини тортиб олган эди. Бу шаҳар пойтахт Бағдоддан атиги 50 километр жануброқда жойлашган.


Ўзбекистон Республикаси Марказий сайлов комиссиясининг 2019 йил 20 сентябрдаги “Ўзбекистон Республикаси Олий Мажлиси Қонунчилик палатаси депутатлари ва маҳаллий кенгашлар депутатлари сайлови бўйича сайлов кампанияси бошланишини эълон қилиш тўғрисида”ги 944-сонли қарори билан тасдиқланган “Ўзбекистон Республикаси Олий Мажлиси Қонунчилик палатаси депутатлари ва маҳаллий Кенгашлар депутатлари сайловини ўтказиш бўйича асосий тадбирлар дастури”нинг 10-банди ижроси бўйича 2019 йил 27 сентябрдан 3 октябрга қадар бўлган вақт ичида Республикамиз бўйича маҳаллий Кенгашларга сайлов ўтказувчи сайлов комиссиялари тузилди.\nЎзбекистон Республикаси Сайлов кодексининг 19-моддаси, “Маҳаллий давлат ҳокимияти тўғрисида”ги Қонуннинг 6- ва 24-моддаларига асосан халқ депутатлари Кенгашларининг сессиялари ўтказилди.\nЎзбекистон Республикаси Олий Мажлис Қонунчилик палатаси ва Сенатининг қарорларига асосан янги ташкил этилган Қорақалпоғистон Республикасида Бўзатов тумани ва Навоий вилоятидаги Ғозғон шаҳрида янги туман ва шаҳар сайлов комиссиялари ташкил этилди.\nЎтказилган сессиялар бўйича Республика ҳудудида Қорақалпоғистон Республикаси Марказий сайлов комиссияси, Тошкент шаҳар ва 12 та вилоятлар сайлов комиссиялари, 31 та шаҳар, 171 та туман сайлов комиссиялари тузилди.\nУшбу сайлов комиссиялари таркибига киритилган жами аьзолари сони 2365 нафарни ташкил этиб, улардан 816 нафари ёки 34,3 фоизини аёллар ташкил этди.\nМаьлумоти бўйича 2083 нафари олий, 279 нафари ўрта махсус, 5 нафари ўрта маьлумотлилар бўлиб, хорижий тиллар бўйича мутахассислар 345 нафарни ташкил этди.\nСайлов жараёни бошқариш ахборот тизими билан самарали иш ташкил этиш мақсадида ушбу сайлов комиссиялари таркибида ҳам ахборот коммуникация технологиялари бўйича мутахассислар киритилган бўлиб, уларнинг сони 343 нафарни ташкил этди.\nСайлов комиссиялари аьзолари ичида авваалги сайловларда иштирок этганлар сони 1644 нафарни ёки 69,5 фоизни ташкил этди.\nЎзбекистон Республикаси Сайлов кодексининг 9-моддасида белгиланган қоидаларга мувофиқ вилоят, туман ва шаҳар Кенгашларига сайлов бўйича сайлов округлари миқдорлари белгиланди.\nУнга кўра Қорақалпоғистон Республикаси Жўқорғи Кенгесига сайлов бўйича 65 та, Тошкент шаҳар Кенгашига сайлов бўйича 60 та, вилоятлар Кенгашларига сайлов бўйича 706 та, туман ва шаҳар Кенгашларига сайлов бўйича 5736 та жами 6567 та сайлов округлари миқдорлари белгиланди.\nМарказий сайлов комиссияси томонидан тайёрланган маҳаллий Кенгашларга сайлов ўтказувчи сайлов комиссияларининг “Намунавий қарорлари тўплами” барча сайлов комиссияларга етказилди. Мазкур тавсиялар сайлов комиссияларининг намунавий Регламенти, Асосий тадбирлар дастури, вазифалар тақсимоти, сайлов округларини тузиш ҳамда Сайлов кодексида берилган ваколатларини амалга ошириш билан боғлиқ бир қатор масалаларга оид ҳужжатлар лойиҳаларидан иборат.\nВилоят, туман ва шаҳар сайлов комиссиялари ўзларининг биринчи мажлисларини ўтказиб, Марказий сайлов комиссиясидан юборилган тавсиялар асосида сайлов комиссияларининг асосий тадбирлар дастурлари тасдиқланди.\nМазкур қарорда ҳудудий сайлов комиссияларига услубий ёрдам кўрсатувчи Ишчи гуруҳини тузиш таклиф этилмоқда. Ишчи гуруҳи томонидан ҳудудий сайлов комиссияларга ҳар томонлама услубий методик ёрдам бериб бориш вазифаси юклатилмоқда.\nЮнусов Баходиржон Жалолдинович


БАХТИ БУТУН БУНЁДКОР – EkoPress\nХонобод – бунёдкорлар шаҳри. Вилоятдаги кенжа шаҳарлардан саналган бу кентнинг қурилишида юзлаб фидойи инсонлар иштирок этишган. Улардан бири, умрининг етмиш тўртинчи баҳорида ҳам вужуди ғайрат – шижоатга тўла, яратиш, бунёд этиш ишқи билан ёнаётган замондошларимиздан бири Мамадали Абдураимовдир.\nБасавлат, алпкелбат, ҳаракатлари чаққон бу одамни кўрсангиз унга ҳатто олтмиш ёш ҳам бермайсиз. Доимо бирор иш билан машғул, бекорчиликни умр кушандаси деб биладиган Мамадали акани ё иш билан машғул ҳолда ва ёки фарзандлари қуршовида келгуси фаолият режаларини тузаётган жараёнда учратасиз. У билан кўришмоқ истагида қўнғироқлашганимизда эса Шаҳрихонда – институтда бирга таҳсил олган сабоқдошлари даврасида экан.\n-Бу йил Андижон пахтачилик институтини битирганимизга 50 йил бўлди, – дейди Мамадали ака. – Шу боис курсдошлар бирлашиб ўзига хос юбилей қилмоқчимиз. Шундоқ ҳам ҳар ойда кўришиб турадиган сабоқдошлар тадбир баҳона ёшлигимизни хотирлаймиз, орамиздан эрта кетган дўстларимизнинг оила аъзоларидан хабар оламиз, ортимиздан ўсиб келаётган авлод, издошларимизга меҳр-оқибат, дўстлик ришталари қандай бўлиши кераклиги хусусида ҳам ўрнак бўлмоқчимиз. Зеро, айнан шулар бизнинг эзгу ишларимиз давомчиларидир.\nҲа, бу хайрли тадбир. Қолаверса, олийгоҳни битирганларига ярим аср тўлганлигининг ўзи ҳам катта воқеа. Институтдан кейинги йиллар давомида ҳаёт мактабининг турфа синовларини ҳалол меҳнат, сабот ва матонат билан енгиб ўтган Мамадали Абдураимов нафақат шаҳримиз, балки вилоятнинг кўзга кўринган қурувчиларидан. 1969 йилда Андижон пахтачилик институтини муҳандис-гидротехник мутахассислиги бўйича аъло баҳоларга битирган ёш йигит тўғри ўз шаҳри – Хонободга ишга юборилди. Даставвал “Андижонсувқурилиш” бошқармасида қурилиш устаси сифатида фаолият бошлаган Мамадали ўзининг билимдонлиги, тиришқоқлиги билан назарга тушди. Тез орада у бошқарма бош муҳандиси, кейинчалик бошлиғи даражасига кўтарилди.\n-Дастлабки фаолиятим шаҳримизнинг барпо этилишига асос бўлган Андижон сув омбори қурилиши билан боғлиқ, – дейди қаҳрамонимиз. – 1970-1980 йилларда шу объектда меҳнат қилдим. Маҳобатли гидротехник иншоот фойдаланишга топширилгач, Хонобод шаҳри қурилишини давом эттирдик. Сув омбори ишчилари учун турар-жойлар, уларнинг фарзандларига мактаб ва боғчалар, ижтимоий соҳа объектлари барпо этилди. Янги йўллар, маҳалла ва гузарлар қурилди. Хонтоғ бағрида эса аҳоли дам олиш масканлари, бири-биридан сўлим чойхоналар иш бошлади. Жамоамизнинг ҳамжиҳатлиги, мақсад йўлидаги матонати боис шаҳримиз кундан-кунга чирой очиб борди. Андижон сув омборига ҳамоҳанг тарзда унинг ёнида гўзал шаҳар қад кўтарди. Қурилиш ишлари шунчалик пухта ва дид билан бажарилди-ки, оқибатда у нафақат мамлакатимиз, балки Марказий Осиёдаги энг сўлим ва кўркам кентга айланди.\nДарҳақиқат, Хонобод барпо этилганидан бери янада чирой очиб боряпти. Хусусан, айни кунларда Хонтоғ бағрида мингдан зиёд меҳмон уйлари, шаҳарнинг бетакрор тароватидан баҳра олишга келадиган сайёҳлар учун хизмат кўрсатувчи сервис шаҳобчалари, Андижон сув омбори соҳилида эса замонавий меҳмонхоналар, пляж ва махсус ов ҳудудлари, Европа ҳамда Осиё андозасида қуриладиган дам олиш ҳамда овқатланиш объектлари қад кўтаради. Албатта, бу ишларда Мамадали Абдураимов каби соҳада катта тажрибага эга нуронийлар, юксак билим соҳиблари бош – қош бўладилар.\n-Бунёдкорлик – шарафли касб, – дейди отахон. – Шу боис мен умримни унга бағишладим. Бугун вилоятимиз бўйлаб кезсам, ҳар қадамда менинг иштирокимда барпо этилган қатор халқ хўжалиги объектларини кўраман. Биз қурган бинолар халқимизга хизмат қилаётганлигидан дилим ифтихорга тўлади. Энг муҳими, шундай иншоотлар, бинолар қурганмизки, улар сифат жиҳатидан асло бенуқсон. Шунинг учун ҳам орадан йиллар ўтса-да охори тўкилмаган.\nҚаҳрамонимиз ҳақ гапни айтди. Бугун у ва жамоаси бунёд этган Шаҳрихонсой ирригация тармоғи, Хонобод-Андижон ичимлик суви йўли, Жалақудуқдаги подшипник заводи, “Андижонкабель” ҳиссадорлик жамияти бино ҳамда иншоотлари, “Ойимтекстиль” ишлаб чиқариш корхонаси ҳамда қатор мактаб ва касалхоналар халқ хўжалигинининг турли соҳаларини ривожлантириш орқали юртдошларимиз турмушига файз киритяпти.\nЯна бир гап. Мамадали Абдураимов нафақат меҳнат фаолиятида, балки оилада ҳам ҳақиқий бунёдкорларни тарбиялади. Турмуш ўртоғи Дилбархон ҳам қурувчи сифатида 30 йил фаолият кўрсатиб пенсияга чиққан. Ўғиллари Улуғбек, Эркинжон, Отабек ва Бахтиёр ҳам қурувчи бўлиб етишган. Уларнинг ўз қурилиш корхоналари бор ва вилоятдаги қатор объектларда самарали иш олиб боришяпти. Отанинг ўзи эса ҳозирда “Юксак обод қурилиш” хусусий корхонасининг таъсисчиси сифатида бир он бўлса-да тиним билмайди. Шаҳарни янада обод қилиш йўлида янги-янги ғоялар, лойиҳалар яратиш билан машғул.\nМамадали Абдураимов мана шундай тиришқоқ, эл назарини топган нуронийларимиздан. Унинг камтаргина, лекин баракали фаолияти бу йил иккинчи даражали “Меҳнат фахрийси” кўкрак нишонига муносиб топилди. Аслида гап мукофотда ҳам эмас. Чунки, ота шунча йиллик меҳнатини рағбат учун эмас, эли-юртига бағишлади ва унинг ҳурматига сазовор бўлди. Бу ҳар қандай мукофотдан аъло, ҳар қандай рағбатдан устун туради. Янада муҳими, ҳали қалби завққа тўла қаҳрамонимиз кўплаб бинолар қуради, қатор қурилишлар, янги-янги объектлар барпо этишда бош бўлади. Бу бинолар унинг меҳнатига қўйилган ҳайкал мисол узоқ йиллар савлат тўкиб туради.\n“Нуроний” жамғармаси Хонобод шаҳар бўлими раиси.\nPrevious СОҲИБКОРЛАР СУЛОЛАСИ САРДОРИ\nNext ЯНГИЛАНАЁТГАН БУЛОҚБОШИ


Қурувчининг қадди-ю қадри қачон баланд бўлади? — Ishonch Gazetasi\nҚурувчининг қадди-ю қадри қачон баланд бўлади?\nКаттақўрғонлик Ўктам Эрдонов қурувчи. Кўп йиллар шу соҳада меҳнат қилган. Аммо у қурилишда шикастлангач, бармоқлари ишламай, уйида ўтириб қолди. Аммо ҳеч кимга нолимади, тақдир экан, деб қўя қолди. У меҳнат қилган ташкилот ҳам бепарво бўлди, жароҳатланган ходими борлигини мутлақ унутди… Шу тахлит кунлар ўтаверди…\nЎктамнинг бахтига Президентимизнинг 2017 йил 12 сентябрдаги «Аҳолининг кам таъминланган қатламларини қўллаб-қувватлашга оид қўшимча чора-тадбирлар тўғрисида»ги қарори ора кирмаганида, билмадик, яна қанча вақт уйда ўтирган бўларди. Қарор асосида унинг қийналган оиласига давлатимиз томонидан ёрдам кўрсатилди, ўзи бепул даволанди. Тиббий муолажадан сўнг, унинг бармоқлари ишлаб кетди. Қурувчи ишга қайтди. Иқтисоди ночорлашган оиласини тиклашга интилди. Бир фурсат меҳнат қилгач, давлатимиз ажратган галдаги маблағ эвазига яна қайта даволаниб, соппа-соғ бўлди.\nШу ўринда савол туғилади? Агар шундай ижтимоий кўмак бўлмаганда, қўлигул қурувчи ишидан ажраб қолаверармиди?\nБу савол бизни мулоҳазага чорлади. Аммо аввал қурилишлар ҳақида батафсил сўз юритсак.\nБугун қурилиш майдонида жавлон ураётганларнинг аксарияти 20 дан 40 ёшгача бўлган кишилар. Айни навқирон, чарчаш нималигини билмайдиган, ишлаб рўзғорни кўтарадиган ёшлар. Бунёдкорликлар жадаллигини ана шу навқиронлар таъминлаб бераётгани ҳам бор гап. Аммо…\n– Тонг ёришгандан то шомгача меҳнат қиламиз, – дейди қурувчи Акбар Носиров. – Бошланган қурилишни ниҳоясига етказгунча тиним бўлмайди. Якшанба, саккиз соатлик иш, деган тушунча йўқ. Раҳбарларга бу ҳақда оғиз очган кунингиз паттангиз қўлингизга берилади.\n– Меҳнат ҳуқуқига доир қандай имтиёзлардан фойланаяпсиз, – сўраймиз ундан.\n– Шунча ишлаб расман меҳнат таътилига сира чиқмаганман. Касал бўлсангиз, соғайгач, ишни давом эттиришингиз мумкин. Лекин касаллик варақасига ҳақ тўлаш деган гап йўқ. Биз доимо мавсумий ишчи сифатида ишга қабул қилинамиз. Аммо бу мақом қурилишда ишлаётганларнинг ҳаммасига ҳам берилавермайди.\nСамарқанд шаҳридаги қурилиш бунёдкорлик ишлари билан яқиндан танишдик. Энг ачинарлиси, бирорта қурилиш майдонида кўп қаватли бинолар барпо этишда иштирок этаётганлар коржомалар, зарур хавфсизлик воситалари билан таъминланмаган. Бирор қурувчининг бошида каска кўринмади. Қурилишларда меҳнат муҳофазаси талабларидан мутлақо қаноат ҳосил қилиб бўлмайди.\nМана, масалан, «Samarkand snebn» масъулияти чекланган жамияти томонидан шаҳардаги Рудакий кўчасига ёндош майдонда кўп қаватли уй барпо этилаётир. Якшанба куни бўлишига қарамасдан бу ерда ўн чоғли қурувчи меҳнат қилаётган экан.\n– Қарийб бир йилдан буён мазкур иншоот қурилишини амалга ошириб келяпмиз, – дейди корхона иш бошқарувчиси Баҳодир Санақулов. – 20 нафарга яқин қурувчи ёлланма ишчи сифатида рўйхатга олинган. Ишчи кучига талаб катта. Ёз ойларида 20 кунлаб қурилиш ишлари тўхтаб қолган пайтлари ҳам бўлди. Қурилишда ишловчилар асосан Россия ва бошқа давлатларга чиқиб кетаётганлиги боис ишчи кучи етишмайди.\nБошқарувчидан меҳнат муҳофазасига доир бирор бир жўяли жавоб ололмадик. Шу кўчадаги «Ғlorensya Samarkand» МЧЖ бунёдкорлари ҳам дам олиш куни ишлашга қарор қилган. Аммо бу ерда ҳам меҳнат муҳофазаси талабларига риоя этиш унутилган.\nАна энди муддаога келсак. Биз беҳуда меҳнат муҳофазасига урғу бераётганимиз йўқ. Негаки, ўтган 2018 йилнинг ҳар бир ойида қурилишда ишлаб чиқариш билан боғлиқ кўнгилсиз ҳодисалар рўйхатга олинган. Масалан, Оқдарё туманидаги «Ynusjon ayli» оилавий корхонаси ишчиси Нодиржон Авазов қурилиш ишлари олиб бораётган чоғда 5,5-6 метр баландликдан тушиб кетган. Худди шундай ҳолат «Қурилиш инвест» МЧЖ ишчиси Абубакир Тоғаев билан ҳам содир бўлган. Нарпай туманидаги «Olmos» МЧЖ ишчиси Сайфиддин Раҳматовни электр токи урган бўлса, Самарқанд туманидаги «Elite class shoes» МЧЖ қурувчиси трос узилиб кетиши натижасида қўлда ясалган бадиядан жароҳатланган. Хуллас, улар орасида бетон зина босиб қолганлардан тортиб, темир устун тагида қолганларгача бор. Юқоридаги ҳолатлар жароҳат жиддийлиги боис ошкор бўлганлари. Қурилишда енгил тан жароҳати олиб, меҳнат қобилиятини йўқотганлар сони ҳам ҳам анчагина. Таассуфланарлиси, ишлаб чиқариш билан боғлиқ ҳодисага учраганлар географиясига назар солганимизда улар 19-35 ёшдаги норғул йигитлар бўлиб чиқди. Ҳали меҳнат кўникмаси, иш тажрибаси, етарлича ҳаётий тажрибага эга бўлмаган бир қатор ёшларимиз меҳнат сафидан чиқиб қолмоқда.\n– Аксарият хусусий корхоналарда меҳнат муҳофазасига ортиқча ғалва деб қаралади, – дейди Самарқанд вилояти касаба уюшма ташкилотлари бирлашмаси кенгаши Меҳнатни муҳофаза қилиш бўлими мудири Усмон Каримов. – Ишлаб чиқариш билан боғлиқ барча кўнгилсизликлар касаба уюшмалари таркибига кирмаган қурилиш ташкилотларида рўй бермоқда. Вилоятимизда қурилиш соҳасида фаолият кўрсатаётган 50га яқин ташкилот касаба уюшма аъзолилига қабул қилинган. Бу ташкилотларда иш шароити аттестациядан ўтказилиб, меҳнат ва техника хавфсизлиги бўйича ўқувлар, тушунтиришлар олиб борилди. Меҳнат хавфсизлиги устидан жамоат назорати фаолияти йўлга қўйилди. Натижада, ўтган бир йил мобайнида ишлаб чиқариш билан боғлиқ бирор бир кўнгилсизлик содир этилгани йўқ.\n– Хусусий ташкилотларни касаба уюшмалари сафига тортиб, ходимлар манфаатини ҳимоялаш мумкин эмасми, – сўраймиз суҳбатдошимиздан.\n– Мумкин. Тармоқ касаба уюшма ташкилоти билан ҳамкорликда деярли барча қурилиш ташкилотларида бўлганмиз, аъзолик афзалликларини тушунтирганмиз, – дейди Усмон Каримов. – Аммо уларнинг аксарияти таклифларимизни ўринли қабул қилишмайди. Кўпчилигига касаба уюшмалари сафига аъзо бўлиш мажбурий эмаслигини, лекин иш берувчи сифатида меҳнат муҳофазасини таъминлаб беришга мажбур эканлигини англатишга интиляпмиз. Шу чоққача қурилиш ташкилотларининг бошини қовуштирадиган идора йўқ эди. Энди-чи? Қурилиш вазирлиги, жойлардаги бошқармалари иш бошлади. Бу ташаббусни улар ўз қўлларига олишига умид боғлаб турибмиз.\nБизни доимо шундай савол қийнайди. Жамиятда қадри баланд бўлиши керак бўлган қурувчига нега бугун эътибор йўқ?\nҲар қадамда «Ҳайдовчи ҳушёр бўл, сени оиланг кутаётир» деган ёзувга дуч келамиз-у, биронта янги қурилаётган иншоотда меҳнат ва техника хавфсизлиги ҳақида тушунчи берувчи кўргазмали воситаларни-ку гапириб ўтирмайлик, ҳатто «Қурувчи ҳушёр бўл…» деган даъват йўқ. Нега? Ахир, қурувчи ҳам одам, акамиз ёки укамиз… Улар ҳақида қачон ўйлаймиз?…\nУюшма 3015 лойиҳани амалга оширади


Электр энергияси соҳасида давлат ва шартномавий хизматларни ривожлантириш асосий вазифалардан биридир » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » Электр энергияси соҳасида давлат ва шартномавий хизматларни ривожлантириш асосий вазифалардан биридир\nЭлектр энергияси соҳасида давлат ва шартномавий хизматларни ривожлантириш асосий вазифалардан биридир\nҲудудий электр тармоқлари"АЖда шартномавий хизматларни ривожлантириш ва улгуржи истеъмолчиларга электр энергияси учун сифатли техник хизмат кўрсатиш мақсадида барча вилоятларда қатор режа дастурлари ишлаб чиқилган.\nШу мақсадда, "Хоразм ҳудудий электр тармоқлари"АЖнинг асосий биносида "Ҳудудий электр тармоқлари"АЖ давлат ва шартномавий хизматларни ривожлантириш бошқарма бошлиғи Н.Мейлиев ва бошқарма мутахассиси М.Абдуллаев иштирокида жамиятнинг барча шаҳар ва туман раҳбарлари, масъул бўлим бошлиқларига ўқув семинар ташкил этилди.\nСеминардан асосий мақсад тадбиркорлар билан тўғри ва холис алоқани йўлга қўйиш, тезкор электр ҳужжатлар тизимини жорий қилиш,аҳоли томонидан келиб тушаётган маблағларни тўғри тақсимлашни ташкил этишдан иборат бўлди.\nМаълумот ўрнида шуни таъкидлаш жоизки, шартномавий режалардан келган маблағ эвазига жамият биноларини таъмирлайди, туман ва шаҳарларда электр таъминоти корхоналарини эскирган биноларни қайта қуради ва ходимларни рағбатлантиради.\nБундан ташқари семинар давомида истеъмолчилардан келиб тушаётган мурожаатларга ҳам алоҳида тўхталинди. Ҳар бир мурожаат ортида бир инсон борлиги ва уни муаммосини тезкорлик билан бартараф қилиш лозимлиги таъкидланди.\nЙиғилганлар ўзларини қизиқтирган саволларига жавоблар олиб, ўз билим кўникмаларни янада оширдилар.


ИЛК БОР ЎТКАЗИЛГАН ОММАВИЙ ЮРИШ АКЦИЯСИ\nкутилган натижани берди!\nМудофаа вазирлиги Мирзо Улуғбек тумани ҳокимлиги билан ҳамкорликда ҳарбий хизматчилар ва уларнинг оила аъзолари иштирокида «Соғ танда — соғлом ақл» шиори остида илк бор оммавий юриш уюштирди.\nСаломатлик акциясида мингдан ортиқ ҳарбий хизматчи ва уларнинг оила аъзолари фаол қатнашди. Аҳоли ўртасида соғлом турмуш тарзини тарғиб қилиш, ёш авлодни жисмонан чиниқтириш ва спорт орқали аёллар саломатлигини янада мустаҳкамлаш мақсадида ўтказилган тадбир Тошкент шаҳар Мирзо Улуғбек туманидаги «ЭКО бозор» олдидан «Феруза» мавзеси бўйлаб ўтказилди.\n– Бозорга кетаётгандим. Бекатда турсам, автобуслар келавермади. Кейин қарасам, йўл бошида Ватанимиз байроқлари ҳилпираб кўринди. Минглаб одамлар кенг трасса бўйлаб юриб келишяпти. Марафонмикан, десам, марафонга ўхшамайди. Ҳарбий оркестр садолари янгради. Билсак, бу оммавий юриш экан, – дейди ўқувчи Мафтуна Эрйигитова. – Кўп қаватли уйлар деразасидан ўнлаб хонадон эгалари юртдошларимизнинг бу юришини қизиқиб тасвирга олишди, олқишлаб туришди.\nЮриш акцияси иштирокчиларига Қуролли Кучлар академияси ҳарбий оркестри ҳамроҳлик қилди. «Финиш» чизиғида оммавий тадбир иштирокчилари учун Қуролли Кучлар Марказий ашула ва рақс ансамбли жамоаси томонидан концерт дастури намойиш этилди.\nМазкур оммавий юриш мобайнида барчага ўрнак бўлган ҳарбий хизматчилар оилалари ташкилотчиларнинг диплом ва эсдалик совғалари билан тақдирланди.


Ўзбекистонда сув ва шамлар нархи ошди\n26 Январь 08:59\nTASHKENT. Кazinform - Тошкент шаҳри ва Ўзбекистоннинг бошқа вилоятларида электр таъминотидаги узилишлар туфайли сув ва шамлар нархи кескин ошди, деб хабар беради Kazinform UzAга таяниб.\nМамлакат сув таъминоти компанияси электр энергияси етказиб берилгандан кейин ҳам электр таъминотида узилишлар юз бериши мумкинлиги ҳақида огоҳлантирган. Ўзбекистон бокс федерацияси матбуот хизмати хабарига кўра, пойтахтда бокс бўйича 22 ёшгача бўлган ёшлар ўртасидаги мусобақалар электр таъминотидаги узилишлар сабабли номаълум муддатга қолдирилган.\nЭнергетика вазирлиги матбуот хизмати хабарига кўра, Қорақалпоғистон Республикаси ва Хоразм вилоятининг электр таъминоти тизими тўлиқ тикланган, Тошкент, Фарғона, Андижон, Сурхондарё ва Тошкент вилоятларида эса қисман тикланган.\nАввал хабар қилинганидек, соат 11:59 да Марказий Осиё (Ўзбекистон, Қирғизистон) энергетика тизимидаги жиддий авария номутаносиблиги сабабли «Шимолий-Шарқий-Жанубий Қозоғистон» 500 кВ электр қуввати транзити учун қувват ошгани ҳақида хабар берилган эди.


Туркияда 18000 дан ортиқ киши лавозимидан бўшатилди\nТуркияда 18000 дан ортиқ киши лавозимидан...\n08.07.2018 22:08 0 1534\nБугун, 8 июль куни Туркияда 18000 дан ортиқ давлат хизматчиси ишдан бўшатилгани тўғрисида қарор эълон қилинди. Бу ҳақда «France 24» телеканали хабар бермоқда.\nРўйхатда номи келтирилган 18632 кишидан 9000 дан ортиғи полиция ходими, 6000 таси эса ҳарбийлардир. Шунингдек, адлия вазирлигининг 1000 нафар, таълим вазирлигининг 650 нафар ходими ҳам ўз лавозимидан озод этилган. Бундан ташқари, 12 та ташкилот, 3 та газета ва 1 та телеканал ҳам ўз фаолиятини тўхтатган.\nКўплаб ОАВлар бу қарорни 2016 йил июль ойида бўлиб ўтган давлат тўнтаришига уринишнинг эртаси куни жорий қилинган фавқулодда ҳолат давридаги сўнгги қарор дея баҳоламоқда.\nХабарларга қараганда, ушбу фавқулодда ҳолат қайта сайланган президент Ражаб Таййиб Эрдўғоннинг 9 июль куни ўтказиладиган қасамёд маросимидан сўнг ниҳоясига етади. Фавқулодда ҳолатни бекор қилиш эса Эрдўғоннинг сайловолди дастуридан жой олган эди.\nЭслатиб ўтамиз, Туркияда шу йилнинг 24 июнь куни муддатидан олдин президент ва парламент сайлови бўлиб ўтди. Унда амалдаги президент Ражаб Тоййиб Эрдўғон ғалаба қозонди ва Туркиянинг янги бошқарув сиёсатидаги илк президентга айланди. Гап шундаки, Туркияда шу пайтга қадар парламент бошқарувидаги республика тузуми амал қилар эди. Ушбу сайловдан кейин эса давлат президент бошқарувидаги республика тузумига ўтади.\nСиёсат 29/03, 22:56\nКурдлар Туркия ҳарбий патрули ва жангарилар штабига ҳужум қилди\nЖамият 27/03, 20:03\nТуркия ТИВ: «Туркия Бағдоднинг розилигисиз Ироқда ҳарбий операция ўтказмайди»\nҲодиса 30/03, 12:28\nТуркияда ҳам ҳалокат. Ноқонуний мигрантлар жойлашган микроавтобус ёниб кетди\n#ЖЧ-2018 - 424\n#Трамп - 185\n#Путин - 104\n#Роналду - 48\n#Франция - 120\n#Ювентус - 23